title: Ristiretket vendejä vastaan

text: Henrikin tappion myötä vendit menettivät ainoan mahdollisen suojelijansa tanskalaisia vastaan. Valdemarin poikien Knuut VI:n (kuninkaana 1182–1202) ja Valdemar II:n (kuninkaana 1202–1241) aikana Tanskan valta kasvoi entisestään. Henrikin herttuakunta jaettiin pienempiin osiin, eivätkä uudet hallitsijat pystyneet estämään Tanskan vallan laajentumista. Keisari piti Tanskan laajentumista vaarallisena ja yllytti Pommerin herttuaa Bogislavia sotaan Tanskaa vastaan. Tanskalaiset kukistivat liutizien ja pommerilaisten laivaston Greifswalder Boddenin meritaistelussa 19. toukokuuta 1184. Seuraavana vuonna tanskalaiset alkoivat piirittää Kamienin kaupunkia. Paikalliset papit (Kamien oli ollut kristitty jo vuosikymmeniä) yrittivät neuvotella tanskalaisten kanssa. Lopulta herttua Bogislav suostui rauhaan, jonka mukaan hän sai pitää Pommerin läänityksenä Tanskan kruunulta. Tämän jälkeen Tanskan kuningas oli kiistatta vendien hallitsija. Tulevina vuosina myös lännempänä, obotriittien ja vagrien mailla asuvat saksalaiset ja vendit tunnustivat Tanskan kuninkaan hallitsijakseen. Knuut Valdemarinpoika alkoi nyt kutsua itseään "tanskalaisten ja vendien kuninkaaksi".


title: Ristiretket vendejä vastaan

text: 1100-luvun sotien seurauksena vendeistä tuli kristittyjä. Vendien ruhtinaat ymmärsivät melko pian uuden uskonnon edut, sillä kristinusko antoi heille entistä paremmat mahdollisuudet hallita alamaisiaan. Pomeraanien ruhtinas Vartislav oli jo 1120-luvulla aloittanut alamaistensa käännyttämisen. Vendisotien jälkeen vendit alkoivat itse tarmokkaasti levittää kristinuskoa Baltiassa asuneiden pakanoiden keskuudessa. Muun muassa Rügenin ruhtinaan Jaromarin poika Vizlav I näytteli tärkeää roolia Viroon tehdyllä ristiretkellä vuonna 1219. Vendien ruhtinassuvuista tuli sotien jälkeen merkittäviä kristittyjä hallitsijoita. Pakanaruhtinas Nyklotin poika Pribislav kääntyi kristinuskoon 1160-luvulla, ja hänen pojastaan Henrik Borevinista tuli kaikkien Mecklenburgin ruhtinaiden, herttuoiden ja suurherttuoiden esi-isä. 1300-luvulla Albrekt Mecklenburgilainen, eräs Henrikin jälkeläisistä, hallitsi Ruotsin kuninkaana. Myös Pommerin herttuat olivat alkujaan vendejä, ja ruhtinas Bogislavin jälkeläinen Eerik Pommerilainen oli Kalmarin unionin kuninkaana 1400-luvulla.


title: Paul Nihill

text: Vincent Paul Nihill (s. 5. syyskuuta 1939 Colchester, Essex, Englanti) on brittiläinen entinen kilpakävelijä, jonka matkana olivat sekä 20 kilometriä että 50 kilometriä.


title: Paul Nihill

text: Paul Nihill saavutti Tokion olympialaisissa 1964 hopeaa 50 kilometrin kävelyssä. Hän osallistui myös seuraaviin olympialaisiin, jossa hän kärsi korkeasta ilmanalasta ja joutui keskeyttämään runsaat viisi kilometriä ennen maalia.


title: Paul Nihill

text: Nihill voitti vuonna 1969 EM-kultaa Ateenassa 20 kilometrillä. Vuonna 1971 hän saavutti EM-pronssia Helsingissä samalla matkalla. Vuoden 1972 Münchenin olympialaisissa hänen saldonsa oli kuudes sija 20 kilometrillä ja yhdeksäs 50 kilometrillä. Paul Nihill osallistui vielä vuoden 1976 olympialaisiin ennen lopettamistaan seuraavana vuonna.


title: Flegyas

text: Flegyas () oli kreikkalaisessa mytologiassa lapiittien kuningas ja Areen ja Khrysen poika. Hän oli Iksionin ja Koroniksen isä ja siten flegyanilaisten, boiotialaisen kansanheimon myyttinen kantaisä.


title: Flegyas

text: Hänen tyttärensä Koronis oli Apollonin rakastettu, ja tuli raskaaksi tälle. Koronis kuitenkin ihastui Iskhykseen ja makasi tämän kanssa, minkä Apollonin häntä vartioimaan asettanut korppi ilmoitti jumalalle. Raivostunut Apollon surmasi Koroniin polttamalla rovoilla, mutta pelasti lapsen, Asklepioksen, liekeistä. Joidenkin lähteiden mukaan surmatyön teki Apollonin sisar Artemis ja lapsen pelasti Hermes. Tästä suuttuneena Flegyas poltti Apollonin temppelin, josta rangaistuksena Apollon surmasi hänet.


title: Flegyas

text: Toisen version mukaan Flegyas olisi ollut tyranni, joka itse olisi maannut tyttärensä ja siten saanut Apollonin vihan yllensä.


title: Flegyas

text: Apollodoros antaa vielä kokonaan erilaisen kuolinsyyn Flegyaalle, jonka mukaan Lykos ja Nykteus olisivat surmanneet hänet.


title: Flegyas

text: Flegyas kuvataan useassa eri lähteessä manalassa. Vergilius kuvaa hänet varoittavana esimerkkinä jumalia kunnioittamattoman ihmisen kohtalosta. Statius kertoo tämän olevan nälissään valtavien kivenjärkäleiden puristuksissa, ja Megairan kiduttavan tätä juhla-aterialla. Dante puolestaan kuvaa Flegyaan toimivan lautturina viidennen pyörön rajana toimivalla Styks-virralla, jonka yli hän vie Vergiliuksen ja Danten.


title: L’Humanité

text: L’Humanité on ranskalainen, kommunistinen päivälehti, joka perusti vuonna 1904 sosialistijohtaja Jean Jaurès. Lehti on ollut keskeinen osa Ranskan kommunistisen puolueen toimintaa ja organisaatiota vuosina 1920–1994. Vaikka lehti edelleenkin on läheisessä yhteydessä kommunistiseen puolueeseen, on se kuitenkin avannut sivujaan myös muille vasemmistolaisille ajatusvirtauksille.


title: L’Humanité

text: Kun L’Humanité ilmestyi ensimmäisen kerran 18. huhtikuuta 1904, oli sillä alaotsikkona ”sosialistinen päivälehti”, joka kertoi perustajan halusta yhdistää kaikki ranskalaiset sosialistit yhteiseen toimintaan. Näin lehden tehtävä oli toimia kapitalismin vastaisen taistelun kohottajana.


title: L’Humanité

text: Lehden ensimmäisessä numerossa Jaurès loi lehden toiminnalle kaksi keskeistä periaatetta: 1) etsiä laajalti luotettavaa informaatiota, jota kaikki älyllisesti vapaat ihmiset voivat lukea ja ymmärtää sekä muodostaa itsenäisesti näkemyksensä maailmasta ja 2) taloudellinen itsenäisyys.


title: L’Humanité

text: Lehti ja lehden tavoitteet olivat menestys, sillä ranskalaiset sosialistit yhdistyivät vuonna 1905. Alkuaikoina lehden toimituksessa työskenteli useita aikakauden merkittäviä poliitikoita: Aristide Briand, Léon Blum ja Henry de Jouvenel. Myöhemmin vuonna 1911 lehdestä tehtiin sosialistipuolueen virallinen äänenkannattaja.


title: L’Humanité

text: Kuitenkin lehden kymmenen ensimmäistä toimintavuotta olivat taloudellisesti vaikeita. Vaikka alussa oli lehdestä otettu 140 000 kappaleen painos, niin jo 1905 levikki oli painunut vain 15 000 kappaleen suuruiseksi. Levikki kuitenkin lähti nousuun ja oli vuonna 1912 80 000 kappaletta.


title: L’Humanité

text: Vuonna 1914 kaksi merkittävää tapahtumaa järkyttivät koko lehteä: 1) lehden kustantajan Jean Jaurèsin murha, jonka teki nationalisti Raoul Villain 31. heinäkuuta 1914 sekä 2) Ensimmäisen maailmansodan syttyminen.


title: L’Humanité

text: Syttynyt sota ja päätoimittajan murha leimasivat sota-aikaa myös lehden toimituksessa. Lisäksi tuli suurena muutoksena lehden linjaukseen sosialististen johtajien liittyminen ”pyhään liittoon”.


title: L’Humanité

text: Pierre Renaudel seurasi Jaurèsia päätoimittajana ja omaksui myönteisesti sotaan suhtautuvan linjan. Tämän hän teki puolustaakseen tasavaltalaisia arvoja. Lehdellä oli näin edessään kolme suurta haastetta:


title: L’Humanité

text: Lopulta, lokakuussa Pierre Renaudel syrjäytettiin ja korvattiin Marcel Cachinilla. Tämä toimenpide teki selkeän eron lehden sosialistien ja pyhän liiton politiikan välille.


title: L’Humanité

text: Vuodesta 1920 tuli jälleen merkittävä muutosvuosi "L’Humanité"-lehden historiassa. Toursissa pidetyn puoluekokouksen aikana Ranskan sosialistipuolue hajosi, sillä kaksi kolmannesta valtuutetuista äänesti kommunistiseen internationaaliin liittymisen puolesta. Tämä ryhmittymä muuntui jatkossa Ranskan kommunistiseksi puolueeksi. Puolueen pää-äänenkannattaja seurasi enemmistön mukana, ja niin siitä tuli kommunistinen sanomalehti.


title: L’Humanité

text: Lehden toimituspolitiikka muokkautui täysin kommunistisen puolueen tavoitteisiin, ja siitä tuli selvästi puoluetyön väline. 1930-luvulla perustettiin lehden tukikomitea, jonka tehtävänä oli auttaa lehteä myös taloudellisesti. Tällöin perustettiin myös L’Humanité-tapahtuma, joka eli voimakkaana kansantapahtumana eri puolilla Ranskaa.


title: L’Humanité

text: Pääministeri Daladierin hallitus kielsi lehden julkaisemisen Molotov–Ribbentrop-sopimuksen solmimisen jälkeen 27. elokuuta 1939. Tämä kiellon vahvistivat myös Vichyn Ranska ja saksalaisen miehittäjät. Tämä kielto pakotti lehden ilmestymään kiellettynä ja maanalaisena aina vuonna 1944 tapahtuneeseen vapautukseen saakka, koska saksalaiset miehittäjät olivat pyynnöstä huolimatta kieltäneet edelleen lehden ilmestymisen vuonna 1940. Tämä oli useiden kommunististen militanttien aloite, ja siellä oli myös kommunistisen internationaalin tuki.


title: L’Humanité

text: L’Humanité ilmestyi viiden vuoden ajan (383 numeroa, joita painettiin kutakin 200 000 kappaletta), ja sillä oli merkittävä rooli vastarintaliikkeen taistelussa. Useat lehden toimittajat menehtyivät taistelussa natseja vastaan. Lehti julkaisi ensimmäisen vapaan numeronsa 21. elokuuta 1944 Pariisin vapautustaistelujen aikana.


title: L’Humanité

text: Vuoden 1945 jälkeen lehti otti takaisin sotienvälisen ajan tehtävänsä toimia kommunistisen puolueen keskeisenä tiedotus-, uutis- ja agitaatiolehtenä.


title: L’Humanité

text: Kylmän sodan aikana lehti oli linjaltaan neuvostomyönteinen. Marraskuussa 1956, kun kansainvälinen tilanne on erittäin kiristynyt, joukko äärioikeistolaisia militantteja hyökkäsi lehden ja kommunistisen puolueen keskuskomitean rakennukseen tarkoituksenaan polttaa talo. Hyökkäys johti kolmen ihmisen kuolemaan lehden henkilökunnan ja puolueväen puolustaessa rakennusta. Nykyisin "L’Humanité" on tiedettävästi ainoa ranskalainen sanomalehti, joka puolustaa kaikkialla maailmassa vapautusliikkeitä. Erityisesti kohteina ovat olleet Algerian vapaussota ja Vietnamin sota.


title: Paholaisen asianajaja (vuoden 2007 elokuva)

text: Paholaisen asianajaja () on ranskalainen dokumenttielokuva, joka käsittelee asianajaja Jacques Vergèsiä. Elokuvan on ohjannut ja käsikirjoittanut Barbet Schroeder, ja se ilmestyi vuonna 2007.


title: Heinähiipijä

text: Heinähiipijä ("Heteropterus morpheus") on värikäs paksupääperhoslaji.


title: Heinähiipijä

text: Heinähiipijän siipien kärkiväli on 28–36 mm. Siipien yläpinta näkyy harvemmin. Niissä tasaisen tummanruskean värin rikkoo vain etusiiven kärkiosassa muutama epäsäännöllinen kellertävänvalkoinen laikku. Etusiipien alapinnat ovat tummanruskeat, mutta takasiipien alapinnalla on oranssinkeltaisella pohjalla hopeanvaaleita soikioita, joiden reunat ovat tumman punaruskeat, antaen hiukan pitsimäisen vaikutelman.


title: Heinähiipijä

text: Toukka on vaalean sinertävä, lähes karvaton. Sen pää on vaaleanpunainen ja kyljessä ohut valkea juova.


title: Heinähiipijä

text: Heinähiipijää tavataan Keski-Euroopassa Pyreneiltä ja Italiasta itäiseen Keski-Eurooppaan, Baltiaan ja Balkanille sekä edelleen idässä Kaukasukselle, Pohjois-Kiinaan ja Koreaan. Läntisessä Euroopassa on laaja Etelä-Saksasta Ranskaan ulottuva alue, jolta perhonen puuttuu. Pohjoismaista on vain muutama yksittäishavainto Tanskasta sekä Etelä-Ruotsista ja -Suomesta. Lähimpänä Suomea vakituisia esiintymiä on Virossa ja Pietarin seudulla. Suomesta perhonen on tavattu kahdesti: Espoosta 26. kesäkuuta 1937 sekä jostain päin Etelä-Karjalaa 18. kesäkuuta 2013. Lentoaika on kesäkuun lopulta heinäkuun lopulle.


title: Heinähiipijä

text: Heinähiipijä elää kosteissa heinikoissa kuten rantaniityillä ja metsäaukioilla. Perhoset lentävät matalalla kasvillisuuden yläpuolella omituiseen tapaan pomppivaa lentoa.


title: Heinähiipijä

text: Naaras munii munat yksitellen tai pareittain ravintokasvien lehtien tyville. Munat kuoriutuvat noin viikon kuluttua ja toukat kasvavat hitaasti talvehtien silkkirihmalla yhteensidotun lehden välissä. Toukat ovat täysikasvuisia seuraavan vuoden kesäkuussa. Kotelovaihe kestää kahdesta kolmeen viikkoa.


title: Heinähiipijä

text: Toukan ravintokasveja ovat viitakastikka ("Calamagrostis canescens"), varjolehtoluste ("Brachypodium sylvaticum"), siniheinä ("Molinia caerulea") ja järviruoko ("Phragmites australis").


title: Ahmed Tibi

text: Ahmed Tibi (, , s. 19. joulukuuta 1958) on israelilainen lääkäri, arabipoliitikko ja knessetin varapuhemies. Hän edustaa Ta'al-puoluetta.


title: Ahmed Tibi

text: Ennen vuoden 2003 vaaleja Tibin väitettiin toimineen Jasser Arafatin hyväksi intifadan aikana ja tukeneen Israelin vihollisia. Israelin korkein oikeus kumosi Keskusvaalilautakunnan päätöksen estää Tibiä asettumasta ehdolle.


title: Lumipuku

text: Lumipuku on sotilaskäyttöön kehitetty, aiemmin kokovalkoinen, nykyisin usein naamiokuvioitu suoja-asu. Lumipukuja on Suomessa käytetty jo sisällissodan aikana ainakin suojeluskunnissa.


title: Lumipuku

text: Suomen puolustusvoimat on käyttänyt lumipukua koko itsenäisyyden ajan; se kehitettiin itsenäisyyden jälkeisinä vuosina ja sen tuotanto oli yksinkertaisen mallin vuoksi nopeampaa kuin varsinaisten sotilaspukujen. Talvisodan alkaessa lumipukuja riittikin lähes kaikille; vain pienelle osalle jouduttiin hankkimaan tavallisesta lakanasta kiireesti tehty lumiviitta. Lumipuvun alla saatettiin pitää omia siviilivaatteita: villapaitaa ja sarkahousuja.


title: Lumipuku

text: Vuonna 1962 Suomen puolustusvoimille tuli maastopuku, jonka valkoinen sisäpuoli oli käännettävissä ulospäin. Suomen puolustusvoimien maastopuvut ovat kääntöpukuja eli toimivat nurin käännettyinä lumipukuina. Tosin käytännön syistä, muun muassa hygieniasyistä, sotilailla on ollut 1960-luvulta alkaen erilliset lumipuvut.


title: Lumipuku

text: Nykyisin puolustusvoimien käytössä ovat m/87, m/91 ja m/05 lumipuvut, joista jälkimmäisessä on harmaista läikistä muodostuva naamiokuvio.


title: Don Thompson

text: Donald James ”Don” Thompson (20. tammikuuta 1933 Hillingdon, Lontoo, Englanti – 4. lokakuuta 2006) oli brittiläinen kilpakävelijä, jonka matkana oli pääasiassa 50 kilometriä.


title: Don Thompson

text: Vuoden 1956 olympialaisissa Melbournessa Thompson joutui keskeyttämään 50 kilometrin kävelynsä ollessaan viides vain viisi kilometriä ennen maalia. Hän päätti neljä vuotta myöhemmin, tultuaan valituksi vuoden 1960 Rooman olympiajoukkueeseen, valmistautua huolellisesti Italian kuumuuteen ja kosteuteen. Thompson rakensi Lontooseen kylpyhuoneeseensa tilan, joka simuloi tulevia kilpailuolosuhteita ja ryhtyi tarmokkaasti harjoittelemaan siellä normaalin maantiekävelyn lisäksi. Olympialaisissa Roomassa 50 kilometrin kävely alkoi 30 asteen helteessä, mutta Thompson oli valmis. 168 senttimetriä pitkä Don Thompson sai kovan vastuksen ruotsalaisesta John Ljunggrenista, joka oli vuoden 1948 olympiavoittaja ja 1956 olympiapronssimitalisti. Thompson voitti kilpailun vain 17 sekunnin erolla Ljunggreniin.


title: Don Thompson

text: Vuonna 1962 Thompson saavutti Belgradissa EM-kilpailuissa pronssia.


title: Hurrikaani Lorenzo

text: Hurrikaani Lorenzo oli 12. nimetty trooppinen myrsky vuoden 2007 Atlantin hurrikaanikaudella ja tuon kauden neljäs trooppinen hirmumyrsky. Saffirin-Simpsonin hurrikaaniasteikolla se luokiteltiin alimpaan eli 1. luokkaan. Myrsky aiheutti silti tuhoja ja kuolemantapauksia Meksikossa. Lorenzo oli kolmas hurrikaani Meksikon alueella muutaman viikon kuluessa.


title: Hurrikaani Lorenzo

text: Syyskuun 21. päivänä Karibianmeren länsiosassa kehittyi voimakkaiden konvektiopilvien rypäs, joka liittyi matalapaineen solaan. Kaksi päivää myöhemmin siitä kehittynyt matalapaine liikkui Jukatanin niemimaan yli ja aiheutti ukkosmyrskyjä Meksikonlahden eteläosista aina Karibianmeren pohjoisosiin asti. Syyskuun 25. päivänä ylävirtaukset olivat suotuisammat trooppisen matalapaineen kehitykselle, ja samana aamuna satelliittikuvista voitiin arvioida, että trooppinen myrsky oli muodostumassa noin 300 km Tampcon kaupungin itäpuolella. Torstaina 27.9. iltapäivällä Lorenzo sai nimensä, ja seitsemän tuntia myöhemmin sen todettiin jo voimistuneen hurrikaaniksi. Meksikonlahden rannikolle Palma Solasta Cabo Rojoon annettiin hurrikaanivaroitus.


title: Hurrikaani Lorenzo

text: Lorenzo saapui maihin perjantaina 28. syyskuuta lähellä Tuxpania. Lauantaina ilmoitettiin ainakin kolmen ihmisen kuolleen myrskyn aiheuttamissa mutavyöryissä. 85 000 kotitaloutta jäi ilman sähköä.


title: Álvaro Mutis

text: Álvaro Mutis (25. elokuuta 1923 – 22. syyskuuta 2013) oli kolumbialainen kirjailija. Hän asui vuodesta 1956 Meksikossa.


title: Álvaro Mutis

text: Mutis syntyi Bogotássa ja eli lapsuutensa varhaiset vuodet Brysselissä, jossa hänen isänsä työskenteli diplomaattina. Isän kuoltua vuonna 1932 poika palasi kotimaahansa. Hänen ensimmäiset julkaisunsa olivat runoutta vuodelta 1948. Hän julkaisi myös novelleja ja sai mainetta varsinkin romaaneillaan ja pienoisromaaneillaan, joiden joukkoon lukeutuvat "Diario de Lecumberri" (1960) ja "La Nieve del Almirante" (1986). Mutisin tunnetuin henkilöhahmo oli seikkailija Maqroll el Gaviero.


title: Álvaro Mutis

text: Mutis sai työnsä johdosta lukuisia palkintoja, joista tärkeimpiä olivat Médicis-palkinto (1989), Asturian ruhtinaan palkinto (1997), Cervantes-palkinto (2001) ja Neustadt-palkinto (2002).


title: Katherine Paterson

text: Katherine Paterson (s. 31. lokakuuta 1932) on yhdysvaltalainen palkittu lastenkirjailija.


title: Katherine Paterson

text: Paterson syntyi Kiinassa kristittyjen lähetystyöntekijöiden George ja Mary Womeldorfin tyttäreksi. Lapsuusvuosinaan hän muutti perheensä kanssa usein paikasta toiseen, ja näihin aikoihin hän aloitti myös kirjoittamisen. Hän meni 14. heinäkuuta 1962 naimisiin presbyteeripastori John Patersonin kanssa. Pari sai kaksi biologista ja kaksi adoptiolasta.


title: Katherine Paterson

text: Paterson on tullut tunnetuksi varsinkin lastenkirjallisuudestaan. Hänet on palkittu kahdella Yhdysvaltain Kansallisella kirjapalkinnolla, kahdella Newbery-mitalilla (1978 ja 1981), Hans Christian Andersen -palkinnolla 1998 ja Astrid Lindgrenin muistopalkinnolla (2006).


title: Katherine Paterson

text: Patersonin tunnetuimpien teosten joukkoon lukeutuu "Silta salaiseen maahan" ("The Bridge to Terabithia", 1977), josta on tehty myös kaksi elokuvaversiota vuosina 1985 ja 2007.


title: Andy Thomas

text: Andrew Sydney Withiel "Andy" Thomas (s. 18. joulukuuta 1951) on australialaissyntyinen astronautti, jolle myönnettiin Yhdysvaltain kansalaisuus joulukuussa 1986. Hän elää avioliitossa astronautti Shannon Walkerin kanssa.


title: Andy Thomas

text: Thomas on varsinaiselta ammatiltaan insinööri ja hän ennätti valmistua Adelaiden yliopistosta ennen maastamuuttoaan. Hänet otettiin NASA:n astronautiksi vuoden koulutuksen jälkeen elokuussa 1993.


title: Andy Thomas

text: Thomas suoritti ensimmäisen avaruuslentonsa Endeavourilla toukokuussa 1996. Lentoja on tähän mennessä kertynyt neljä.


title: Veniamin Soldatenko

text: Veniamin Vasiljevitš Soldatenko (, s. 4. tammikuuta 1939) on Neuvostoliittoa edustanut entinen kilpakävelijä, jonka matkana oli pääasiassa 50 kilometriä.


title: Veniamin Soldatenko

text: Soldatenko saavutti hopeaa Münchenin 1972 olympialaisissa 50 kilometrin kävelyssä. Vuonna 1976 ei 50 kilometrin kävely kuulunut olympiaohjelmaan, joten sitä varten järjestettiin Ruotsin Malmössä maailmanmestaruuskilpailut. Siellä Soldatenko voitti maailmanmestaruuden. Soldatenko on lisäksi saavuttanut EM-kilpailuissa kultaa vuonna 1971, hopeaa vuonna 1978 ja pronssia vuonna 1969 .


title: Sami Hurmerinta

text:
Sami Hurmerinta (s. 11. toukokuuta 1955 Helsinki) on suomalainen säveltäjä ja kitaristi. Hän on avioliitossa laulaja Maarit Hurmerinnan kanssa, vaikuttaa tämän taustayhtyeessä ja esiintyy myös vaimonsa kanssa duona. Hurmerintojen yhteinen ura alkoi vuonna 1975 Maaritin toisella albumilla Viis’ pientä. Sami Hurmerinta on säveltänyt useita Maaritin levyttämiä kappaleita, kuten ”Jäätelökesä”, ”Hymypoika” ja ”Jos tahdot tietää”.
Hänen isänsä on taiteilija Olavi Hurmerinta. Tytär Janna Hurmerinta on myös muusikko.


title: Sami Hurmerinta

text: Sami Hurmerinnan ensimmäinen oma yhtye oli vuonna 1972 perustettu Taivaanvuohi, jota seurasivat Maaritin Afrikan Tähti, Janus, Hurmerinta-Sorvali Big Band ja Frank Robsonin Atrain. Huhtikuussa 1978 ilmestyi Love Recordsin kautta Sami Hurmerinnan eponyymi sooloalbumi. Hurmerinnan lisäksi albumilla olivat mukana muun muassa Pave Maijanen, Pepe Willberg, Kari Kuusamo ja Upi Sorvali. Vuonna 1985 Hurmerinta julkaisi albumin ja singlen käyttäen nimeä Sam Haze.


title: Sami Hurmerinta

text: Vuonna 1994 hän sai Vantaan kulttuuripalkinnon yhdessä Maarit Hurmerinnan kanssa.


title: The Pretender

text: The Pretender on yhdysvaltalaisen rockyhtye Foo Fightersin ensimmäinen single yhtyeen kuudennelta studioalbumilta "Echoes, Silence, Patience & Grace". Se julkaistiin iTunes-verkkomusiikkikaupassa 8. elokuuta 2007. CD- ja vinyyliversiot julkaistiin 17. syyskuuta 2007. Kappaleen musiikkivideon ohjasi Sam Brown. Se oli ehdolla MTV Video Music Awards'ssa parhaaksi rock-videoksi.


title: The Pretender

text: Kappale voitti Grammy-palkinnon kategoriassa "Best Hard Rock Performance". Rolling Stonen "The 100 Best Songs of 2007" -listauksessa se sijoittui 47:ksi.


title: Asetofenoni

text: Asetofenoni on orgaaninen yhdiste (ketoni), joka on palavaa, alle huoneenlämmössä eli 20 °C alapuolella olomuodoltaan valkoisia kiteitä ja yli 20 °C:n lämpötilassa väritöntä nestettä, jolla on karvasmantelia muistuttava makea tuoksu. Sen kemiallinen kaava on CHO ja rakennekaava on CHCOCH. Asetofenonista käytetään myös nimityksiä "1-fenyylietanoni", "fenyylimetyyliketoni", "asetyylibentseeni" ja "hypnoni".


title: Asetofenoni

text: Asetofenonin moolimassa on 120,15 g/mol, sulamispiste 20 °C, kiehumispiste 202 °C, suhteellinen tiheys 1,0296 g/cm (vesi = 1,0 g/cm), hajukynnys 0,004–2,02 ppm, leimahduspiste 82 °C (o.c.), itsesyttymislämpötila 571 °C ja CAS-numero 98-86-2. Aine liukenee veteen niukasti, mutta liukenee alkoholiin ja eetteriin.


title: Asetofenoni

text: Asetofenonia on aiemmin käytetty anestesiassa. Ainetta käytetään orgaanisten kemikaalien synteeseissä valoherkisteenä sekä katalyyttinä alkeenien polymeroinnissa. Asetofenonia lisätään tuoksukomponentiksi hajusteteollisuudessa sekä kosmeettisiin valmisteisiin, saippuaan, pesuaineisiin, tupakkatuotteisiin ja virvoitusjuomiinkin. Ainetta käytetään myös muovien ja hartsien liuottimena sekä teolliseen maalien poistoon.


title: Asetofenoni

text: Asetofenonia voidaan valmistaa Friedel–Crafts-asyloinnilla bentseenistä ja asetyylikloridista.


title: Asetofenoni

text: Asetofenonin kaupallisena nimenä on Hypnone.


title: Asetofenoni

text: Lyhytaikainen altistuminen asetofenonille ärsyttää silmiä aiheuttaen jopa sarveiskalvovaurioita sekä voi aiheuttaa vaikutuksia keskushermostoon ja suurilla pitoisuuksilla johtaa jopa tajuttomuuteen. Alkoholin käyttö lisää aineen haitallista vaikutusta. Pitkäaikainen tai toistuva altistuminen aineelle voi kuivattaa ihoa.


title: Asetofenoni

text: Elimistöstä asetofenoni erittyy virtsaan esimerkiksi hydroksiasetofenoneina ja hippurihappona.


title: Pavel Beljajev

text: Pavel Ivanovitš Beljajev (; 26. kesäkuuta 1925 – 10. tammikuuta 1970) oli toinen Voshod 2 -lennolle vuonna 1965 osallistuneista kosmonauteista.


title: Pavel Beljajev

text: Beljajev ei kuitenkaan osallistunut Aleksei Leonovin kanssa historian ensimmäiselle avaruuskävelylle. Hänelle myönnettiin muun muassa Neuvostoliiton sankarin arvonimi.


title: Pavel Beljajev

text: Beljajeville tehtiin kohtalokkain seurauksin vatsahaavaleikkaus, sillä hän sairastui peritoniittiin ja kuoli vain 44-vuotiaana. Hänet on haudattu Novodevitšin nunnaluostariin Moskovaan.


title: Jack Lang

text: Jack Lang (s. 2. syyskuuta 1939 Mirecourt, Ranska) on ranskalainen sosialistipoliitikko, joka muistetaan erityisesti François Mitterrandin presidenttikauden näkyvänä kulttuuriministerinä 1980-luvulla. Langin isä oli Amerikan-harrastaja ja muunsi poikansa nimen "Jacquesista". Hänen puolisonsa on Monique Buczynski.


title: Toktar Aubakirov

text: Toktar Ongarbajuli Aubakirov (; s. 27. heinäkuuta 1946 Karaganda) on kazakstanilainen kenraalimajuri ja entinen kosmonautti. Hän osallistui vuonna 1991 lennolle Miriin. Hänestä tehtiin vuonna 1988 Neuvostoliiton sankari, ja hänellä on myös Leninin kunniamerkki.


title: Valeri Bykovski

text: Valeri Fjodorovitš Bykovski (; s. 2. elokuuta 1934, Pavlovski Posad) oli neuvostoliittolainen kosmonautti. Hän osallistui kolmelle miehitetylle avaruuslennolle: Vostok 5:lle, Sojuz 22:lle ja Sojuz 31:lle.


title: Valeri Bykovski

text: Bykovskista tehtiin vuonna 1963 Neuvostoliiton sankari. Hänellä oli lisäksi Leninin ja Punaisen tähden kunniamerkit.


title: Laakson liljasta metsän tyttöön

text: Laakson liljasta metsän tyttöön on suomalaisen laulaja Maarit Hurmerinnan kokoelma-albumi vuodelta 2002. Levy on virallisesti Maaritin kolmas kokoelma, ja se on niistä tähän mennessä kattavin, sisältäen Maaritin uran merkittävimmät kappaleet.


title: Veikko Pentikäinen

text: Rovasti Veikko Adolf Pentikäinen (12. kesäkuuta 1909 – 14. helmikuuta 1992) oli vanhoillislestadiolainen saarnaaja ja vaikuttajapersoona. Hän syntyi Helsingissä, mutta valmistui ylioppilaaksi Kuopion Lyseosta 1930. Papiksi hänet vihittiin vuonna 1934 Turussa. Sen jälkeen hän toimi ylimääräisenä pappina Alavudella 1934 ja Velkualla 1934–1938. Hän toimi kirkkoherrana Rantsilassa 1938–1944 ja kappalaisena Haapajärvellä 1944–1960. Sairaalasielunhoitajana hän toimi ensin Lappeenrannassa 1960–1963 ja sitten Rovaniemellä 1963–1972. Hän toimi Pukkilan kirkkoherrana 1972–1976 ja jäi sitten eläkkeelle. Eläkevuosiaan hän vietti Järvenpäässä. Veikko Pentikäinen toimi sotilaspappina rintamalla 5.8.1942–1.4.1943 Uhtualla ja 20.5.1944–23.11.1944 Vienan kanavalla ja Lapin sodassa. Veikko Pentikäinen liittyi vanhoillislestadiolaisuuteen Helsingissä 1931 ja hänet asetettiin saarnaajaksi samana vuonna Kuopiossa.


title: Veikko Pentikäinen

text: Veikko Pentikäinen oli professori Juha Pentikäisen isä. Veikko Pentikäisen veli oli Neuvostoliiton vakoojana tunnetuksi tullut Vilho Pentikäinen.


title: Christopher Fry

text: Christopher Fry (18. joulukuuta 1907 – 30. kesäkuuta 2005) oli englantilainen näytelmäkirjailija ja elokuvakäsikirjoittaja. Hän syntyi Bristolissa ja oli kveekari.


title: Christopher Fry

text: Fryn tunnetuimpia näytelmiä ovat "The Boy with the Cart" (1938), "A Phoenix Too Frequent" (1946, suom. "Leski ja korpraali"), "The Firstborn" (1946), "The Lady's Not for Burning" (1949), "Thor, with Angels" (1949), "Venus Observed" ("Venus näköpiirissä", 1950) ja "The Dark Is Light Enough" (1957). Fryn näytelmistä on tehty myös elokuvia. Lisäksi hän oli itse mukana kirjoittamassa elokuvia "Ben-Hur" (1959) ja "Barabbas" (1962). Hän kuoli sairaalassa Chichesterissä 97-vuotiaana.


title: Christopher Fry

text: Hän oli Royal Society of Literaturen jäsen.


title: Laakson lilja

text: 20 suosikkia – Laakson lilja on Maaritin kokoelma-albumi vuodelta 1995. Levy on osa 20 suosikkia -kokoelmasarjaa.


title: M/S TransPulp

text: M/S TransPulp () on ruotsalaisen Rederi AB Transatlanticin omistuksessa oleva ro-ro-alus. Alus on rakennettu vuonna 2006 Aker Yardsin Rauman telakalla. TransPulp on rekisteröity Ruotsin lipun alle, ja sen kotisatama on Skärhamn. Nykyisin alus kuljettaa suomalais-ruotsalaisen metsäteollisuusyritys Stora Enson tuotteita.


title: M/S TransPulp

text: TransPulpin sisaraluksia ovat M/S TransPaper ja M/S TransTimber.


title: M/S TransPulp

text: Alus luovutettiin 8. joulukuuta 2006 Baltic Container Shippingin (Rederi AB Transatlantic) omistukseen. Alus rekisteröitiin Ruotsin lipun alle ja kotisatamaksi tuli Skärhamn. Tämän jälkeen Rederi AB Transatlantic aloitti kuljettamaan Stora Enson tuotteita TransPulpilla.


title: M/S TransPulp

text: Heinäkuussa 2009 TransPulp ajoi karille Saksan Travemündessa.


title: Bob Fosse

text: Robert Louis ”Bob” Fosse (23. kesäkuuta 1927 Chicago – 23. syyskuuta 1987 Washington, DC) oli yhdysvaltalainen musikaalien koreografi ja ohjaaja sekä elokuvaohjaaja. Hän voitti urallaan kahdeksan Tony-palkintoa, kolme Emmy-palkintoa ja sai vuonna 1972 parhaan ohjauksen Oscarin ja Bafta-palkinnon elokuvasta "Cabaret".


title: Bob Fosse

text: Fosse oli nuorin norjalaisen isänsä ja irlantilaisen äitinsä kuudesta lapsesta. Hänen tunnetuimpien musikaaliensa joukkoon lukeutuvat "The Pajama Game" (1954) ja "Damn Yankees" (1955). Hänen osin omaelämäkerrallinen elokuvansa "Syke ei sammu" (1979) palkittiin Cannesin elokuvajuhlien Kultaisella palmulla.


title: Bob Fosse

text: Fosse oli elämänsä aikana kolmeen otteeseen naimisissa. Kaksi ensimmäistä avioliittoa päättyivät avioeroon; kolmas kesti virallisesti Fossen kuolemaan saakka, mutta pari asui jo erillään. Fosse ihaili Fred Astairea.


title: Bob Fosse

text: Fosse kuoli sydäninfarktiin 60-vuotiaana.


title: Joel Grey

text: Joel David Grey (s. 11. huhtikuuta 1932) on yhdysvaltalainen näyttelijä.


title: Joel Grey

text: Grey syntyi Joel Katz -nimisenä Clevelandissa, Ohiossa. Hänen äitinsä oli Grace ja isänsä Mickey Katz. Hän valmistui Beverly Hills High Schoolista Kaliforniassa vuonna 1950. Hänellä on tähti Hollywood Walk of Famella.


title: Joel Grey

text: Grey voitti Tonyn roolistaan musikaalissa "Cabaret" (1966). Hän sai "Cabaret'n" elokuvaversiosta niin ikään Parhaan miessivuosan Oscar-palkinnon vuonna 1972. Hän on esiintynyt myös televisiossa.


title: Joel Grey

text: Grey oli vuosina 1958–1982 naimisissa Jo Wilderin kanssa; avioliitto päättyi eroon. Parille syntyi kaksi lasta, tytär Jennifer ja poika James, joista ensiksi mainitusta tuli elokuvatähti ja viimeksi mainitusta kokki.


title: Ernő Dohnányi

text: Ernő Dohnányi (27. heinäkuuta 1877 – 9. helmikuuta 1960) oli unkarilainen säveltäjä, kapellimestari ja pianisti.


title: Ernő Dohnányi

text: Dohnányi syntyi nykyisessä Bratislavassa. Hänen isänsä oli sellonsoittoa harrastanut matematiikanprofessori, jolta saamiensa alkeisopintojen jälkeen nuori säveltäjä pääsi opiskelemaan Hans von Koesslerin johdolla. Dohnányin ensimmäinen julkaistu sävellys, pianokvintetto c-molli, saavutti Johannes Brahmsin hyväksynnän.


title: Ernő Dohnányi

text: Opiskeltuaan lyhyesti Eugen d'Albertin johdolla Dohnányi debytoi Berliinissä 1897, ja pian hän saavutti pianistina mainetta eri puolilla Eurooppaa. Hän ei rajoittunut resitaaleihin tai orkesterien solistinosiin, vaan esitti myös kamarimusiikkia. Hän selvisi toisen maailmansodan kotimaassaan, mutta siirtyi sen jälkeen Yhdysvaltoihin. Hän kuoli keuhkokuumeeseen New Yorkissa 82-vuotiaana.


title: Ernő Dohnányi

text: Dohnányin viimeinen esiintyminen tapahtui kapellimestarina 30. tammikuuta 1960. Hänen tuotantonsa säveltäjänä on muodoltaan monipuolista: siihen kuuluu mm. oopperoita, kuoromusiikkia, orkesteriteoksia, konserttoja, kamarimusiikkia ja pianokappaleita. Vaikutteita on haettu paitsi perinteisestä eurooppalaisesta taidemusiikista, myös kotiseudun kansanmusiikista sekä myöhemmin amerikkalaisesta kansanmusiikista ("American Rhapsody") ja jazzista.


title: Ernő Dohnányi

text: Ernő Dohnányin poika Hans von Dohnányi oli juristi, joka teloitettiin huhtikuussa 1945 osallisena Adolf Hitlerin salamurhayritykseen. Murhayritys tunnetaan paremmin nimellä heinäkuun 20. päivän salaliitto.


title: Ernő Dohnányi

text: Hans von Dohnányin poika Christoph von Dohnányi (s. 1929) on kapellimestari, joka on toiminut mm. Clevelandin orkesterin johtajana.


title: Valli Raita

text: Valli Vaijolette Raita (o.s. Vuorinen, 6. heinäkuuta 1905 Turku – 3. tammikuuta 1977) oli suomalainen näyttelijä. Hänen aviomiehensä oli näyttelijä Eino Raita. Pariskunnan tytär Marjatta Raita oli myös näyttelijä. Valli Raidan ainoa elokuvarooli oli elokuvassa "Rantasuon raatajat" vuonna 1942.


title: Eugen d'Albert

text: Eugen Francis Charles d'Albert (10. huhtikuuta 1864 – 3. maaliskuuta 1932) oli saksalainen säveltäjä ja pianisti.


title: Eugen d'Albert

text: D'Albert syntyi Glasgow'ssa. Hän opiskeli isänsä johdolla, kunnes pääsi stipendillä Lontoon Royal College of Musiciin, jossa häntä opettivat Ernst Pauer, Ebenezer Prout, John Stainer ja Arthur Sullivan. Myöhemmin hän opiskeli Weimarissa iäkkään Lisztin johdolla. d'Albert saavutti jo nuorena laajalti mainetta erinomaisena pianistina, vaikka hän tulikin sittemmin tunnetuksi ennen kaikkea oopperasäveltäjänä. Häntä on pidetty huomattavimpana veristisen oopperatyylin omaksuneena saksalaisena säveltäjänä.


title: Eugen d'Albert

text: D'Albertin ansioituneimpia teoksia ovat hänen useat oopperansa, jotka eivät ole kuitenkaan jääneet vakio-ohjelmistoihin. Muuhun tuotantoon kuuluu esimerkiksi sinfonia, kaksi pianokonserttoa, sellokonsertto, lauluja ja pianomusiikkia. Hän oli elämänsä aikana kuudesti naimisissa; yksi puolisoista oli venezuelalainen pianisti Teresa Carreño. D'Albert oli läpi elämänsä hyvin työteliäs ja kirjoitti sävellyksiä viimeisiin elinpäiviinsä saakka.


title: Eugen d'Albert

text: D'Albert kuoli Riiassa ja sai hautapaikan Morcotesta, Sveitsistä.


title: Emmerich Kálmán

text: Emmerich Kálmán (24. lokakuuta 1882 Siófok – 30. lokakuuta 1953 Pariisi), myös Imre Kálmán, oli unkarilainen säveltäjä.


title: Emmerich Kálmán

text: Kálmán syntyi Siófokissa juutalaiseen perheeseen. Hän haaveili konserttipianistin urasta, mutta tämän esti varhain puhjennut artriitti. Hän päätyi opiskelemaan musiikin teoriaa ja sävellystä Franz Liszt -musiikkiakatemiaan Budapestiin.


title: Emmerich Kálmán

text: Kálmán oli tuottelias operettisäveltäjä. Hän asettui Wieniin, jossa hän työskenteli vuoteen 1938. Saksan miehítettyä Itävallan Kálmán siirtyi Pariisiin. Hän pakeni toisen maailmansodan aikaisesta Euroopasta ja sai Yhdysvaltain kansalaisuuden vuonna 1942. Hän palasi Eurooppaan vuonna 1949 ja kuoli Pariisissa 71-vuotiaana. Kálmánia pidetään Franz Lehárin ohella ns. wieniläisen valssioperetin etevimpänä edustajana.


title: Stiller (televisio-ohjelma)

text: Stiller oli Ruben Stillerin juontama televisio-ohjelma, jota esitettiin Nelosella vuosina 1998–2001. Ohjelmassa Ruben Stiller kommentoi ajankohtaisia asioita ja haastatteli julkisuuden henkilöitä. "Stillerin" päätyttyä Ruben Stiller ryhtyi juontamaan "R-Studio"-ohjelmaa.


title: Far Out

text: Far Out oli vuosina 2001–2002 MTV3-kanavalla esitetty matkailuaiheinen kilpailuohjelma. Ohjelmassa seurattiin kilpailijaparien pärjäämistä eri puolilla maailmaa sekä heidän tekemiään kotivideoita. Yleisö sai äänestää suosikkipariaan jatkoon. Ohjelmaa juonsivat Jaana Pelkonen, Wallu Valpio, Tuomas Enbuske (2001) ja Tatu Ferchen (2001–2002).


title: Far Out

text: Far Outin ensimmäisen tuotantokauden voittaneet Tatu Ferchen ja Eeka Mäkynen nousivat yleisön suosioon ja ponnahtivat kuuluisuuteen sarjan myötä. Far Out oli ensimmäinen suomalainen tv-formaatti, joka myytiin ja tuotettiin ulkomaille.


title: Carl Tausig

text: Carl Tausig (4. marraskuuta 1841 – 17. heinäkuuta 1871) oli puolalainen säveltäjä ja pianisti.


title: Carl Tausig

text: Tausig syntyi Varsovassa juutalaisille vanhemmille ja sai varhaisimman opetuksensa isältään, pianisti Aloys Tausigilta. Hän tutustui 14-vuotiaana Lisztiin ja 16-vuotiaana Wagneriin.


title: Carl Tausig

text: Tausigin lupaavasti alkaneen uran sekä säveltäjänä, esiintyvänä taiteilijana että musiikinopettajana keskeytti lavantauti, johon hän kuoli Leipzigissä vain 29-vuotiaana. Koko säilynyt sävellystuotanto koostuu pianomusiikista.


title: Rauman vanha rautatieasema

text: Rauman vanha rautatieasema sijaitsee Rauman keskustan tuntumassa Karjalankadun varrella. Matkustajaliikenne asemalle lakkautettiin toukokuussa 1988. Nykyisin asemarakennuksessa on liikehuoneistoja. Rauman ratapihan tavaraliikenne hoidetaan läheiseltä tavara-asemalta.


title: Rauman vanha rautatieasema

text: Uusrenessanssia edustava puinen asemarakennus on vuodelta 1897 ja sitä on laajennettu vuonna 1910. Aseman suunnittelijaa ei tunneta. Kokonaisuuteen liittyvät myös talousrakennus, asemapuisto sekä radan toisella puolella asemaa vastapäätä sijaitsevat tavaramakasiinit.


title: Rauman vanha rautatieasema

text: Aseman edustalla olevalla aukiolla on vuonna 1962 Rauman radan 65-vuotisjuhlassa paljastettu radanrakentajien muistomerkki. Sen on suunnitellut kuvanveistäjä Uno Aro.


title: Rauman vanha rautatieasema

text: Museovirasto on vuonna 2009 määritellyt rautatieaseman ympäristöineen valtakunnallisesti merkittäväksi rakennetuksi kulttuuriympäristöksi.


title: Otanlahti

text: Otanlahti on Rauman kaupunginosa, joka sijaitsee samannimisen merenlahden rannalla kaupungin keskustan luoteispuolella. Suuri osa Otanlahdesta on ulkoilu- ja virkistysalueena. Sen rakennuskanta koostuu lähinnä pientaloista.


title: Otanlahti

text: Otanlahti on tullut tunnetuksi Raumanmeren juhannuksen pitopaikkana vuosina 1999–2007 sekä jälleen vuodesta 2016 lähtien. Kaupunginosassa ovat muun muassa Rauman Lyseon lukio, Otanlahden urheilukeskus, Poroholman leirintäalue ja yleinen uimaranta. Otanlahden pohjoispuolella sijaitsevalla Fåfängan alueella toimivat Rauman maauimala sekä Rauman kesäteatteri. Syväraumanlahti erottaa Otanlahden Syvärauman kaupunginosasta.


title: Teresa Carreño

text: María Teresa Carreño García de Sena (22. joulukuuta 1853 Caracas – 12. kesäkuuta 1917 New York) oli venezuelalainen pianovirtuoosi. Hän muutti New Yorkiin 1862 ja esiintyi vuonna 1863 Abraham Lincolnille Valkoisessa talossa.


title: Teresa Carreño

text: Carreño muutti vuonna 1866 Eurooppaan ja palasi synnyinmaahansa vasta 1885. Hän oli neljään otteeseen naimisissa; yksi puolisoista oli saksalainen säveltäjä Eugen d’Albert.


title: Teresa Carreño

text: Carreño oli myös säveltäjä, jonka tuotanto koostuu suurimmilta osin pianomusiikista. Hän kuoli asunnollaan New Yorkissa 63-vuotiaana. Hänen mukaansa on nimetty Teresa Carreñon kulttuurikeskus Caracasissa.


title: M/S Boge

text: M/S Boge oli panamalaisen Boge Transport Inc.:n omistama alus, joka oli valmistettu Ruotsissa Sölvesborgin telakalla Sölvesborgissa vuonna 1956.


title: M/S Boge

text: Alus tilattiin Sölvesborgs Varvilta Sölvesborgista. Sen köli laskettiin 17. lokakuuta 1955 telakkanumerolla 45 ja alus laskettiin vesille 28. toukokuuta 1956 nimellä "Boge". Alus luovutettiin 19. heinäkuuta Rederi Ab Slitelle, joka oli sen toinen omistaja. Toisena omistajana oli Rederi Ab Jan.


title: M/S Boge

text: Alus aloitti 23. kesäkuuta 1961 liikennöinnin reiteillä Simpnäs (Norrtälje) / Norrtälje – Maarianhamina. Se poistettiin liikenteestä 26. elokuuta 1963 ja aluksen matkustajatilat poistettiin. Alus myytiin syyskuussa göteborgilaiselle Kihlbergs Fartygs agentur Ab:lle, joka nimesi aluksen "M/S Mariniksi".


title: M/S Boge

text: Alus myytiin maaliskuussa 1966 Partrederi Åke G. Petterssonille Skärhamniin, jolloin se nimettiin "S/S Marineksi". Alus siirrettiin 1968 ÅSP Rederi Ab:lle Skärhamniin nimen säilyessä ennallaan. Se myytiin marraskuussa 1976 Cia Scanow Star SA:lle Panamaan, joka nimesi sen "M/S Mariner IV:ksi". Seuraavan vuoden heinäkuussa alus myytiin Sun Coast Limitedille Road Harbouriin Tortolaan ja se nimettiin "M/S Sun Coastiksi". Alus myytiin vielä kerran vuonna 1979 Boge Transport Inc.lle Panamaan ja se sai nimen "M/S Boge". Alus upposi Port Limonin satamaan 19. kesäkuuta 1981.


title: Nimilaki

text: Nimilaki (, ) on laki, joka velvoittaa jokaiselle kansalaiselle sukunimen ja etunimen. Suomessa nykyinen nimilaki on ollut voimassa 1. tammikuuta 1986 lähtien. Lain mukaan jokaisella tulee olla sukunimi ja henkilö, jolla ei ole sukunimeä, on velvollinen sen ottamaan. Laissa säädetään muun muassa lapsen sukunimestä, nimiasioista avioliittoon liittyen ja sukunimen muuttamisesta.


title: Nimilaki

text: Uusi nimilaki (946/2017) tuli voimaan 1.1.2019. Siinä on merkittäviä muutoksia nykyiseen lakiin, kuten sukunimiyhdistelmän ottaminen käyttöön.


title: Nimilaki

text:
Ensimmäinen sukunimilaki säädettiin Suomessa 1920. Siinä määrättiin sukunimi pakolliseksi, joskin sukunimen käyttö oli yleistynyt jo 1800-luvun loppupuolella.
12-vuotiaan tai vanhemman lapsen nimeä ei saa muuttaa ilman hänen suostumustaan. Lapsiin liittyvät nimiasiat hoidetaan väestörekisterin pitäjän kanssa.


title: Nimilaki

text: Avioliiton solmivat puolisotAvioliittoihin liittyvät nimiasiat hoidetaan väestörekisterin pitäjän kanssa.


title: Nimilaki

text: Avioeron yhteydessäSukunimen saa vaihtaa, josSukunimen muuttamisasiat hoidetaan lääninhallituksen kanssa.


title: Nimilaki

text: Uusi sukunimi ei saa olla Vain ensimmäinen näistä kohdista on aivan ehdoton, muista voi perustellusta syystä poiketa.


title: Mike Nichols

text: Mike Nichols (synt. Michael Igor Peschkowsky, 6. marraskuuta 1931 Berliini, Saksa – 19. marraskuuta 2014 New York, New York, Yhdysvallat) oli yhdysvaltalainen ohjaaja, tuottaja ja käsikirjoittaja. Hän työskenteli sekä elokuvien parissa että teatterissa.


title: Mike Nichols

text: Nichols syntyi saksalais-venäläiseen juutalaisperheeseen. Hän pakeni vuonna 1939 perheensä kanssa Yhdysvaltoihin ja sai maan kansalaisuuden vuonna 1944.


title: Mike Nichols

text: Ennen kummankin erillisiä ohjaajauria Mike Nichols ja Elaine May tunnettiin komediallisesta yhteistyöstään teatterissa, yökerhoissa ja televisiossa. Se alkoi vuonna 1955 The Compass Players -nimisessä improvisaatioryhmässä Chicagossa. Heidän välinen kemiansa auttoi heitä tekemään nopeaälyisiä improvisaatioita, jotka parodioivat aikansa tv-haastatteluja ja ihmisten keskusteluja ajankohtaisista aiheista. Heitä alettiin kutsua vierailijoiksi kymmeniin televisio- ja radio-ohjelmiin.


title: Mike Nichols

text: Nichols sai uransa aikana kaikki neljä merkittävintä yhdysvaltalaista viihdemaailman palkintoa: Emmyn (neljä kertaa), Grammyn, Tonyn (kahdeksan kertaa) ja Oscarin. Vuonna 2001 hänelle myönnettiin National Medal of Arts ja vuonna 2010 Yhdysvaltain elokuvainstituutin elämäntyöpalkinto.


title: Mike Nichols

text: Nichols sai vuonna 1967 elokuvastaan "Miehuuskoe" (1967) Oscarin parhaasta ohjauksesta ja seuraavana vuonna Golden Globen. Hän oli Oscar-ehdokkaana myös elokuvista "Kuka pelkää Virginia Woolfia?" (1966), "Tapaus Silkwood" (1983) ja "Working Girl – tieni huipulle" (1988). Nichols ohjasi myös monia menestysnäytelmiä Broadwaylla. Hänen viimeisemmät ohjauksensa olivat "Iholla" (2004) ja "Charlie Wilsonin sota" (2007).


title: Mike Nichols

text: Nichols kuoli kotonaan 83-vuotiaana sydänkohtaukseen.


title: Crystal Empire

text: Crystal Empire on saksalaisen power metal -yhtye Freedom Callin vuonna 2001 julkaistu toinen studioalbumi.


title: Hiittenharju

text: Hiittenharju on Harjavallan kaupungissa sijaitseva harjumuodostuma, joka toimii ulkoilu- ja virkistysalueena.


title: Hiittenharju

text: Hiittenharjulla sijaitsevat muun muassa hiihtokeskus, curlinghalli, Hotelli Hiittenharju sekä Harjavallan vesitorni. Aikaisemmin Harjavallan vuorena tunnettu paikka on myös merkittävä muinaisjäännösalue, joka tunnetaan erityisesti Litorinameren rantavalleista. Hiittenharjun korkein kohta on noin 82 metriä merenpinnan yläpuolella.


title: Hiittenharju

text: Hiittenharju muodostaa yhdessä sen eteläpuolella sijaitsevan Kokemäen Järilänharjun kanssa noin kuuden kilometrin pituisen kapean harjumuodostuman. Se syntyi viimeisimmän jääkauden aikana noin 10 000 vuotta sitten mannerjäätikön railoon kerääntyneestä maa-aineksesta. Mannerjäätikön peräännyttyä Hiittenharju oli aluksi veden alla, kunnes se noin 6 000 vuotta sitten maankohoamisen johdosta nousi esiin Litorinameren saareksi. Litorinameren kivikkoisia rantavalleja on edelleen nähtävissä eri puolilla Hiittenharjun aluetta.


title: Hiittenharju

text: Hiittenharjun kivikautinen muinaisjäännösalue sijaitsee harjun länsirinteellä. Noin kilometrin pituinen asuinpaikkavyöhyke on pahoin tuhoutunut soranoton vuoksi. Vuonna 2006 alueelta kartoitettiin 13 muinaisen asumuksen jättämää painannetta. Hiittenharjulla on tutkittu myös yksi kivikautinen punamultahauta, joka on kuitenkin osittain tuhoutunut. Pyheensillan kulttuuriin kuuluneen asutuksen jäljiltä on alueelta löydetty mmun muassa ainakin 33 saviastian palasia, runsasta kiviesineistöä sekä meripihkasta valmistettu koru.


title: Hiittenharju

text: Nykyään hiekan- ja soranotto Hiittenharjulta on lopetettu, mutta muinaismuistoja uhkaa vielä alueen virkistyskäyttö. Hiittenharjun eteläpäässä sijaitsee Matinharjun muinaismuistoalue, jossa on nykyään nähtävissä Litorinameren rantavallien lisäksi kolme pronssikaudelta peräisin olevaa röykkiöhautaa eli hiidenkiuasta. Keskiajalla Hiittenharjun kautta kulki merkittävä Kokemäenjoen suun ja Turun seudun yhdistänyt Huovintie. Se on edelleen näkyvillä maisemassa.


title: Hiittenharju

text: 1960-luvun puolivälissä Harjulan kilta -kotiseutuyhdistys järjesti kilpailun aikaisemmin Harjavallan vuori -nimellä tunnetun alueen uudelleen nimeämisestä. Paavo Riihivaaran ehdottama nimi Hiittenharju tuli valituksi. Se viittaa seudulta löytyviin pronssikautisiin hiidenkiukaisiin.


title: Hiittenharju

text: Hiittenhajulla on monipuoliset ulkoilumahdollisuudet. Ympäristössä on muun muassa kunto- ja vaellusreittejä sekä talvisin hiihtolatuja taukopaikkoineen. Alue sopii myös maastopyöräilyyn. Vaellusreitit yhdistävät Hiittenharjun Kokemäellä sijaitsevaan Pitkäjärven vapaa-aikakeskukseen. Hiittenharjulla on lisäksi mahdollisuus harrastaa muun muassa laskettelua, mäkihyppyä, curlingia, koirien koulutusta, jousiammuntaa, moottorikelkkailua sekä mönkijäsafareita. Vuonna 1967 Hiittenharjun hiihtokeskuksen yhteyteen rakennettiin Matti Salmivallin suunnittelema uimahalli, joka oli Satakunnan ensimmäinen. Se oli toiminnassa kevääseen 2013 saakka, jonkä jälkeen kaupunkiin valmistui uusi liikunta- ja uimahalli.


title: Hiittenharju

text: Harjavallan Jymy rakensi Hiittenharjulle ensimmäisen hyppyrimäen 1960-luvun alussa. Vuonna 1970 valmistui kolme arkkitehti Ole Gottlebenin suunnittelemaa hyppyrimäkeä. Muovipinnoitteisen K43 -mäen lisäksi alueella on nykyään junioriharrastajille tarkoitetut K7-, K10- ja K18 -mäet. 1960-luvun puolivälissä alueelle valmistui laskettelurinne. Ensimmäinen hiihtohissi rakennettiin hyppyrimäkien luoteispuolelle vuonna 1966. Vuonna 1984 valmistui toinen hiihtohissi ja samalla rinnealuetta myös korotettiin ja levennettiin. Myöhemmin rinteeseen on valmistunut uusi sompahissi sekä kokonaan uusi rinnealue vuonna 2009. Lumiautailijoille on myös rakennettu erilaisia hyppyreitä ja reilejä. Harjavallan Jymyn tilojen lisäksi Hiittenharjulla sijaitsee myös Harjavallan Hakan hiihtomaja.


title: Whiplash (Metallican kappale)

text: Whiplash on Metallican vuonna 1983 ilmestyneen Kill ’Em All -albumin kuudes kappale ja ensimmäinen singlejulkaisu. Kappaleen ovat säveltäneet James Hetfield ja Lars Ulrich. Se kuuluu selvästi albumin nopeimpien ja raskaimpien kappaleiden joukkoon, ja tekikin alkuaikojen Metallican tunnetuksi nimenomaan thrash metal -yhtyeenä. Sana "whiplash" () viittaa 1980-luvun metallimusiikkifanien keskuudessa suosittuun harrastukseen, ns. moshaamiseen ja headbangingiin.


title: Good Vibrations

text: Good Vibrations on Beach Boysin klassikkokappale ja single vuodelta 1966. Kappaleen on säveltänyt Brian Wilson ja sanoittanut Mike Love.


title: Good Vibrations

text: Ilmestyessään vuonna 1966 "Good Vibrations" oli aikaansa edellä sävellyksenä, sovituksena ja äänityksenä. "Good Vibrationsissa" on harvinaisen monimutkainen rakenne ja monta erilaista osaa, mikä oli Brian Wilsonin tuon ajan lauluille tyypillistä. Sovitus oli myös uraauurtava, Elektro-Thereminin esiintyminen Amerikan listaykkössinglellä oli ja on edelleen ainutkertaista. Kappale hyödynsi moniraitatekniikkaa ja orkestraatioita, joista samplereiden ja sekvenssien myötä tuli vasta noin 20 vuotta myöhemmin populaarimusiikin arkipäivää. Merkittävyydessään "Good Vibrations" mielletään usein Beach Boysin parhaaksi yksittäiseksi kappaleeksi.


title: Good Vibrations

text: "Good Vibrationsista" tuli suuri hitti. Beach Boysin edellinen levy, "Pet Sounds" oli ollut amerikkalaiselle yleisölle liian surumielinen ja omituinen. Levy-yhtiö Capitol painosti Beach Boysia tekemään varmemmin myyviä singlejä. "Good Vibrations" tuli bändin uralla ajallisesti juuri oikeaan saumaan ja nousi Yhdysvaltojen lisäksi listaykköseksi muun muassa Britanniassa ja Ranskassa.


title: Good Vibrations

text: Good Vibrationsin piti alun perin päätyä "Smile"-albumille. Levyn työstäminen jäi kuitenkin kesken ja kappale julkaistiin singlenä lokakuussa 1966. Kappale ilmestyi 11 kuukautta myöhemmin "Smiley Smile"-albumilla, jolla oli muitakin alkuperäiselle Smilelle tarkoitettuja sävellyksiä.


title: Good Vibrations

text: "Good Vibrations" on erilaisilla kriitikoiden listoilla ollut maailman arvostetuimpia pop-kappaleita. "Mojo Magazine" valitsi Good Vibrationsin vuonna 1997 kaikkien aikojen parhaaksi singleksi. Se oli sijalla kuusi "Rolling Stonen" listalla "The Greatest Songs of All Time". Kriitikoiden kaikkien aikojen listauksia kokoavalla Acclaimed Music -verkkosivustolla "Good Vibrations" on sijalla neljä.


title: SOFIA

text: SOFIA (Stratospheric Observatory for Infrared Astronomy, 'Stratosfäärinen infrapuna-observatorio') on Nasan ja DLR:n (Saksan ilmailu- ja avaruustutkimuslaitos) yhdessä rakentama lentävä infrapunaobservatorio.


title: SOFIA

text: Observatorio on rakennettu alun perin Pan Amille kuuluneeseen Boeing 747SP -lentokoneeseen. ("”Clipper Lindbergh” Charles Lindberghin kunniaksi)". Kone on ollut Nasan hallussa vuodesta 1996, ja koneelle on tehty merkittäviä rakenteellisia muutoksia. Koneen peräpäähän on asennettu 2,5 metrin peilillä varustettu infrapunateleskooppi. Koska koneen halutaan olevan ilmassa mahdollisimman kauan kerrallaan, on kaikki järjestelmät tehtävä mahdollisimman kevyiksi. Siksi alun perin neljä tonnia painaneen peilin alapintaa on kevennetty porauksin. Näin peili on kevennetty 960 kilon painoiseksi. Kokonaisuutena teleskooppi painaa noin 20 tonnia, ja kone voi olla ilmassa noin kymmenen tuntia kerrallaan.


title: SOFIA

text: SOFIA ei ole ensimmäinen laatuaan, mutta kooltaan ylivoimainen.


title: SOFIA

text: Infrapuna-aaltoalueen tutkiminen maan pinnalla on vaikeaa, koska maan ilmakehän vesihöyry suodattaa infrapuna-alueen suurelta osin. Spitzer-avaruusteleskooppi ohitti tämän ongelman, mutta avaruusteleskooppi on kallis lähettää, ja koska huolto on mahdotonta, sen käyttöikä on noin viisi vuotta.


title: SOFIA

text: SOFIA nousee 11–13 kilometrin korkeuteen, jossa on jo lähes kuivaa, joten sillä pystytään tekemään havaintoja IR-alueella. Koska teleskooppia voidaan huoltaa aina koneen ollessa maassa, sen käyttöiän odotetaan olevan parisen kymmentä vuotta. Lisäksi lentokoneen käyttäminen observatoriona on pitkänkin käyttöajan kuluessa edullisempaa kuin avaruusteleskoopin lähettäminen avaruuteen.


title: SOFIA

text: Verrattuna Spitzer-avaruusteleskooppiin SOFIAN suuri peili on kooltaan kolminkertainen, jolloin kuvien laatu on huomattavasti parempi. SOFIAn odotetaan tekevän suoria havaintoja eksoplaneetoista.


title: SOFIA

text: Suuren peilin pitäminen vakaana lennon aikana on ongelmallista. Teleskooppia ympäröikin tehokkaalla iskunvaimennuksella varustettu tukirakennelma. Lisäksi teleskooppia pitää oikeassa asennossa kolme gyroskooppia.


title: SOFIA

text: Teleskoopin ollessa käytössä koneen kylkeen avataan 4x4 metrin aukko. Näin suuria aukko aiheuttaa vaaran koko lentokoneen rakenteiden murtumiselle. Tämän johdosta koneen rakenteita on vahvistettu.


title: SOFIA

text: SOFIA lentänee aikanaan keskimäärin joka toisena yönä. Lennon aikana kerätyt tiedot taltioidaan, ja koneen laskeuduttua data siirretään koneen tietokoneista tutkittavaksi. Ensimmäiset testilennot lennettiin vuonna 2007. Erinäisten viivästysten jälkeen kone lienee täydessä toimintakunnossa vuonna 2014.


title: Katsuni

text: Katsuni (oikealta nimeltään Céline Tran, s. 9. huhtikuuta 1979, Lyon, Ranska) on ranskalainen näyttelijä, kamppailulajien harrastaja, bloggaaja ja entinen pornonäyttelijä. Hänellä on ranskalaiset ja vietnamilaiset juuret. Elokuussa 2013 Katsuni ilmoitti lopettavansa pornonäyttelijän uransa ja saman vuoden joulukuussa hänet nimettiin AVN:n (Adult Video Newsin) kunniagalleriaan. Lopettamisensa jälkeen Katsuni on ollut osallisena muissa taidelajeissa oikealla nimellään, kuten kauhusarjakuva "DoggyBagsin" käsikirjoittajana ja näyttelijänä toimintaelokuvissa (mm. "Jailbreak").


title: Katsuni

text: Hänellä on yli 30 kansainvälistä erotiikan alan palkintoa, mukaan lukien 12 AVN Awardia. Katsuni muun muassa sai ”Best Europan Starlet” (2002), ja on voittanut kolme AVN Awardia luokassa "Female Foreign Performer of the Year" vuosina 2005, 2006 ja 2007. Katsuni on poseerannut "Penthouse"-lehdessä.


title: Nova Gorica

text: Nova Gorica on kaupunki läntisessä Sloveniassa, Italian rajan läheisyydessä. Kaupunki perustettiin vuonna 1948, kun alueen pääkaupunki Gorica (ital. "Gorizia") oli Pariisin rauhansopimuksessa liitetty Italiaan. Nova Gorican kaupunkikeskuksessa on 13 852 asukasta (2002), koko kaupungin alueella 35 640.


title: Nova Gorica

text: Kostanjevican kukkulalla, kaupungin eteläosissa, sijaitsevan Marian ilmestyspäivän kirkon kryptaan on haudattu Ranskan kuningas Kaarle X perheineen. Kaupungin pohjoislaidalla kohoaa 682 metrin korkeuteen Sveta Gora ("Pyhä vuori"), jossa on käynyt pyhiinvaeltajia 450 vuoden ajan. Vuorelta näkee kirkkaalla säässä Istriaan, Venetsiaan ja Dolomiiteille saakka. Vuoren huipulla sijaitsevat basilika, fransiskaaniluostari sekä Isonzon taisteluiden museo.


title: NCIS Rikostutkijat

text: NCIS Rikostutkijat ("NCIS", aiemmin tunnettu myös nimellä "NCIS: Naval Criminal Investigative Service" ja "Navy NCIS") on yhdysvaltalainen CBS-televisioyhtiön tuottama rikosdraamasarja, joka kertoo Naval Criminal Investigative Servicen virastosta, joka tutkii Yhdysvaltain laivastossa ja merijalkaväessä tapahtuneita rikoksia. Sarjan tapahtumien keskipisteessä on Leroy Jethro Gibbsin johtama nelihenkinen vasteryhmä, jota rikosten selvittämisessä tukevat rikostekniset tutkijat sekä oikeuslääkärit. Suomessa sarjaa esittää Nelonen, mutta sarjan uusintoja esitetään myös TV Viidellä.


title: NCIS Rikostutkijat

text: Sarjan loivat vastaava tuottaja ja käsikirjoittaja Donald P. Bellisario sekä käsikirjoittaja Don McGill, jotka ovat aiemmin vaikuttaneet myös televisiosarjan "Kunnian miehet" teossa. "NCIS Rikostutkijoiden" päähenkilöt tekivät ensiesiintymisensä niin ikään kyseisen televisiosarjan kaksiosaisessa jaksossa, jonka jälkeen sarjan esittäminen aloitettiin Yhdysvalloissa 23. syyskuuta 2003 alun perin nimellä "Navy NCIS", mutta nimi lyhennettiin muotoon "NCIS" ensimmäisen kauden tiimoilla.


title: NCIS Rikostutkijat

text: "NCIS" sijoittuu Yhdysvaltain pääkaupunkiin Washingtoniin, mutta sitä kuvataan eteläkalifornialaisessa Santa Claritan kaupungissa ja sen ympäristössä.


title: NCIS Rikostutkijat

text: "NCIS Rikostutkijoiden" ensimmäisen spin-off-sarjan "in" kuvaukset aloitettiin helmikuussa 2009. LL Cool J:n ja Chris O’Donnellin tähdittämässä sarjassa seurataan NCIS:n Los Angelesissa toimivaa yksikköä Toinen spin-off "" alkoi syyskuussa 2014.


title: NCIS Rikostutkijat

text: "NCIS Rikostutkijoissa" seurataan Naval Criminal Investigative Servicen kuvitteellista erikoisagenttien vasteryhmää (Major Case Responce Team, MCRT). Sarja sijoittuu Washingtonin laivastotukikohtaan.


title: NCIS Rikostutkijat

text: NCIS on ensisijainen lainvalvonta- ja vakoilupalvelu koskien Yhdysvaltain laivastoa ja merijalkaväkeä. NCIS tutkii laivastossa ja merijalkaväessä tapahtuneita vakavia rikoksia. MCRT-ryhmän vastuulle lasketaankin yleisesti kaikki suuren luokan tehtävät, ja tiimi kamppailee muun muassa vakoilijoita, kidnappaajia, murhaajia sekä terroristeja vastaan.


title: NCIS Rikostutkijat

text: MCRT-ryhmän johdossa on erikoisagentti Leroy Jethro Gibbs (Mark Harmon). Hänen lisäkseen ryhmä koostuu vanhemmasta kenttä- ja erikoisagentti Anthony "Tony" DiNozzosta (Michael Weatherly), erikoisagentti Timothy McGeestä (Sean Murray) ja aiemmin Israelin tiedustelupalvelu Mossadissa työskennelleestä erikoisagentti Ziva Davidista (Cote de Pablo), joka korvasi Caitlin "Kate" Toddin, kun Mossadin agentti Ari Haswari (Rudolf Martin) ampui tämän sarjan toisen tuotantokauden lopussa. Cote de Pablo jätti sarjan 10. tuotantokauden jälkeen ja lähtö sisällytettiin juonikaareen s.e. agentti Ziva David päätti palata takaisin Israeliin. Hänet korvattiin 11. tuotantokaudella NSA analyytikko Eleanor "Ellie" Bishopilla (Emily Wickersham).


title: NCIS Rikostutkijat

text: Ryhmän apuna rikosten ratkaisemisessa ovat oikeuslääkäri Donald "Ducky" Mallard (David McCallum) sekä tämän avustaja Jimmy Palmer (Brian Dietzen) ja rikostekninen tutkija Abigail "Abby" Sciuto (Pauley Perrette). NCIS:n johtajana toimi ensimmäisestä tuotantokaudesta kolmannen kauden alkuun Thomas Morrow (Alan Dale), jolloin hän siirtyi Homeland Securityn palvelukseen apulaisjohtajaksi. Viraston johtoon tuli ensimmäinen naisjohtaja, Jennifer "Jenny" Shepard (Lauren Holly). Shepard oli johtajana viidennen kauden loppuun, jolloin kuoli kentällä Svetlana Chernitskayan (Kathleen Gati) lähettämien palkkatappajien toimesta, jonka jälkeen viran otti haltuun apulaisjohtaja Leon Vance (Rocky Carroll).


title: NCIS Rikostutkijat

text: Sarjan konseptia ja roolihahmoja testattiin Yhdysvaltain asevoimien tuomioistuimeen ("Judge Advocate General") sijoittuvan "Kunnian miehet" -sarjan kahdessa jaksossa ("Ice Queen" 8.21, esitetty 22. huhtikuuta 2003 ja "Meltdown" 8.22, esitetty 29. huhtikuuta 2003). "NCIS":ia voidaan pitää "Kunnian miehien" spin-offina, sillä yhteisen aihepiirin lisäksi molempien taustalla oleva tuottaja–käsikirjoittaja -kaksikko on sama.


title: NCIS Rikostutkijat

text: Toisen tuotantokauden päätösjakso, joka päättyi erikoisagentti Kate Toddin murha-cliffhangeriin, vauhditti sarjan nousua yhdeksi Yhdysvaltojen kesän 2005 katsotuimmista ohjelmista. Katsojamäärät jatkoivat kasvuaan koko kolmannen tuotantokauden ajan. "NCIS":n suosio oli vankka erityisesti loppukaudesta, jolloin sillä oli vastassaan samaan ohjelma-aikaan lähetettävä FOXin megahitti American Idol. Neljännellä tuotantokaudella tapahtui pieni notkahdus. Viidennellä tuotantokaudella katsojamäärät nousivat käsikirjoittajien lakosta huolimatta, vaikka yleinen trendi oli, että lakko laski katsojamääriä. Tämän ansiosta "NCIS" nousi Yhdysvalloissa 10 katsotuimman sarjan joukkoon. Kuudennella tuotantokaudella "NCIS" on jatkanut nousuaan ja on nykyisin jo neljänneksi katsotuin tv-sarja. Parhaan tuloksen, 19,86 miljoonaa katsojaa saavutti kuudennen tuotantokauden yhdestoista jakso "Silent Night".


title: NCIS Rikostutkijat

text: "NCIS" uusintoineen löytyy usein myös Australian top-20:stä.


title: NCIS Rikostutkijat

text: 31. joulukuuta 2008 CBS Records ilmoitti tuovansa markkinoille "NCIS: The Official TV Soundtrack" nimisen ääniraidan. 22 kappaletta sisältävä tupla-albumi julkaistiin 10. helmikuuta 2009.


title: NCIS Rikostutkijat

text: 3. marraskuuta 2009 julkaistiin 12 raitaa sisältävä toinen albumi nimeltä "NCIS: The Official TV Soundtrack; Vol. 2".


title: NCIS Rikostutkijat

text: Ensimmäisen tuotantokauden julkaisu ei sisällä "Kunnian miehet" -sarjassa esitettyä kaksiosaista pilottijaksoa. Se kuitenkin sisältyy "Kunnian miehet" -sarjan kahdeksannen tuotantokauden dvd-julkaisuun.


title: Guillermo Navarro

text: Guillermo Navarro (s. 1955) on meksikolainen elokuvaaja. Hän on saanut parhaan kuvauksen Oscarin työstään elokuvassa "Pan’s Labyrinth" (2006).


title: Walter Womacka

text: Walter Womacka (22. joulukuuta 1925 Horni Jiretin, Obergeorgenthal, nykyisessä Tšekin tasavallassa – 18. syyskuuta 2010) oli saksalainen kuvataiteilija. Hän oli Saksan demokraattisen tasavallan (DDR) johtajien suosiossa ja Saksojen yhdistyttyä monia hänen teoksiaan väheksyttiin niiden poliittisen sisällön takia. Muutamien töiden arvo on ymmärretty ja vuonna 2003 hänen suurikokoinen teoksensa Berliinin Opettajien talon (Haus des Lehres) ulkoseinässä kunnostettiin.


title: Walter Womacka

text: Womacka kävi Teplicessä sijainnutta valtion keramiikkakoulua vuosina 1940–1943, kunnes joutui Saksan armeijaan ja toiseen maailmansotaan. Sodassa Womacka haavoittui ja joutui sotavangiksi. Vapauduttuaan sotavankeudesta vuonna 1945 hän työskenteli maatyöläisenä. Taideopintoja piti jatkaa sodan jälkeen Saksassa, sillä hänen kotiseutunsa Sudeettimaa oli liitetty Tšekkoslovakiaan ja saksalaisperäinen väestö oli karkotettu.


title: Walter Womacka

text: Womacka opiskeli taidetta useassa eri oppilaitoksessa monena eri vuotena. Ensiksi vuonna 1946 hän opiskeli käsitöitä Braunschweigissa ja siirtyi vuonna 1948 Weimariin Hochschule für Baukunst und Bildende Künsteen. Weimarin opintojen päätyttyä hän jatkoi opintojaan Dresdenissä vuosina 1951–1952 opettajinaan Fritz Dähn ja Rudolf Bergander.


title: Walter Womacka

text: Womackan ura lähti melko nopeasti nousuun, sillä vuonna 1956 hän valmisti suuren mosaiikkityön Eisenhüttenstadtiin ja kolmen vuoden kuluttua hän sai DDR:n valtion taidepalkinnon. Womacka palkittiin vuonna 1963 Johannes R. Becher -mitalilla ja vuonna 1969 hänestä tuli DDR:n taideakatemian jäsen. Hän sai myös harvinaislaatuisen tilaisuuden pitää näyttelyn Länsi-Saksan pääkaupungissa Bonnissa. Kun Womacka täytti 60 vuotta, hän sai taiteellisista ansioistaan DDR:n ensimmäisen luokan kansallispalkinnon. Womacka oli DDR:ää hallinneen sosialistisen yhtenäisyyspuolueen (SED) jäsen.


title: Walter Womacka

text: Womacka vietti eläkepäiviään Berliinissä. Vuonna 2002 hänen teoksiaan esitettiin Taipeissa, Taiwanissa.


title: Walter Womacka

text: Womackan tunnettuja teoksia ovat edellä mainittu Alexanderplatzin Haus des Lehrersin ulkoseinässä oleva suuri maalaus ja nyttemmin puretussa Tasavallan palatsissa (Palast der Republik) sijainnut maalaus "Kun kommunistit uneksivat..." ("Wenn Kommunisten Träumen...") vuodelta 1975. Laajimmalle on levinnyt Womackan teos "Rannalla" ("Am Strand"). Maalauksesta tehtiin DDR:ssä postimerkki, josta otettiin 12 miljoonan kappaleen painos.


title: Walter Womacka

text: Womacka kuoli 18. syyskuuta 2010.Omaelämäkerta:"Farbe Bekennen" ,2004,Verlag das Neue Berlin, ISBN 3-360-01257-7


title: Paneurooppalainen piknikki

text: Paneurooppalainen piknikki oli Itävallan ja Unkarin välisellä rajalla Sopronin kaupungin lähellä 19. elokuuta 1989 pidetty mielenosoitus rauhan ja vapaan liikkumisen puolesta.


title: Paneurooppalainen piknikki

text: Maiden yhteisesti hyväksymänä symbolisena rauhaneleenä Sankt Margarethen im Burgenlandin (Itävallassa) ja Sopronkőhidan (Unkarissa) välisen tien sulkeva raja avattiin kolmeksi tunniksi. 27. heinäkuuta 1989 Itävallan ulkoministeri Alois Mock ja hänen unkarilainen virkaveljensä Gyula Horn olivat yhdessä murtautuneet raja-aidan läpi korostaakseen Unkarin 2. toukokuuta 1989 tekemää päätöstä purkaa rajalla olleet valvontajärjestelmät.


title: Paneurooppalainen piknikki

text: Yli 600 itäsaksalaista käytti tilaisuutta kulkea Rautaesirippuun syntyneen aukon läpi ja paeta länteen. Tilaisuuden järjestäjät olivat jakaneet mainoksia tiedottaakseen asiasta. Kasvavasta väkimäärästä ja saamistaan käskyistä huolimatta unkarilaiset rajavartijat pysyivät rauhallisina eivätkä ampuneet rajan yli pyrkineitä.


title: Paneurooppalainen piknikki

text: Hieman kauempana tuhansia itäsaksalaisia odotti vuoroaan, mutta he eivät uskoneet, että raja tultaisiin avaamaan. Rajan ylittäneiden määrä jäi muutamaan sataan. Seuraavina päivinä Unkari lisäsi rajavartijoiden määrää, ja vain muutamia ihmisiä pääsi rajan yli. 11. syyskuuta 1989 pääministeri Miklós Némethin päätöksellä Unkari lopulta avasi rajansa pysyvästi Saksan demokraattisen tasavallan kansalaisille.


title: Paneurooppalainen piknikki

text: Piknikkiä pidetään merkittävänä tapahtumana ketjussa, joka lopulta johti Saksan jälleenyhdistymiseen. Muistotapahtumaa paikalla vietetään vuosittain 19. elokuuta.


title: Paneurooppalainen piknikki

text: Tapahtuman järjestivät Unkarin oppositiopuolueen Demokraattisen foorumin jäsenet yhdessä kansainvälisen Paneurooppa-liikkeen kanssa. Tapahtumaan osallistuivat Paneurooppa-liikkeen puheenjohtaja Otto von Habsburg, Unkarin ulkoministeri Gyula Horn ja Unkarin järjestelmämuutoksessa vaikuttanut reformikommunisti Imre Pozsgay. Paneurooppa-liikkeen apulaispääsihteeri Walburga Habsburg Douglas toimi piikkilangan leikkaajana ja avasi rajan.


title: Paneurooppalainen piknikki

text: Erich Honecker kuvasi tapahtumaa Daily Mirror -lehdelle seuraavasti:


title: Dance with Me (DJ Bobo)

text: Dance with Me on DJ Bobon debyyttialbumi, joka on julkaistu vuonna 1993. Albumilta löytyvät muun muassa eurodanceklassikoihin lukeutuvat ""Somebody Dance with Me"", ""Take Control"" ja ""Everybody"".


title: There Is a Party

text: There Is a Party on DJ Bobon toinen studioalbumi, joka julkaistiin vuonna 1994.


title: There Is a Party

text: Levyltä löytyvät muun muassa eurodanceklassikoihin lukeutuvat kappaleet ""Let the Dream Come True"", ""There Is a Party"" ja ""Freedom"".


title: May Pihlgren

text: May Eleonora Pihlgren-Ehrström (6. tammikuuta 1904 Helsinki – 29. lokakuuta 1986 Helsinki) oli suomalainen näyttelijä. Hän opiskeli Helsingin Ruotsalaisen teatterin oppilaskoulussa vuosina 1922–1924 ja kuului sen jälkeen teatterin vakituiseen näyttelijäkuntaan, pian yhtenä sen kantavista voimista. Ensimmäinen elokuvarooli hänellä oli vuonna 1924 Adolf Lindroosin ja Karl Fagerin ohjaamassa "Polyteekkarifilmissä", ja hänen viimeinen elokuvansa oli Åke Lindmanin ohjaamassa elokuvassa "Harjunpää ja ahdistelija".


title: May Pihlgren

text: Pihlgren esiintyi Ruotsalaisessa teatterissa yli kuuden vuosikymmenen ajan. Hänen viimeiset roolinsa olivat Bo Carpelanin "Jouluaatossa" vuonna 1984 ja Lorcan klassikkonäytelmässä "Bernarda Alban talo" vuonna 1985.


title: May Pihlgren

text: Pihlgrenin puoliso oli näyttelijä Sven Ehrström. Pihlgrenille myönnettiin Pro Finlandia -mitali 1954.


title: Irjanne

text:
Irjanne on Eurajoella sijaitseva kylä ja taajama. Vuoden 2011 lopussa Irjanteen taajamassa oli 309 asukasta. Irjanne sijaitsee Eurajoen varressa Eurajoen kirkonkylästä kuusi kilometriä koilliseen Harjavallan suuntaan yhdystien 2170 varrella. Sen lähimpiä naapurikyliä Eurajoella ovat etelässä Kirkonkylän suunnassa joen eteläpuolella Kainu ja joen pohjoispuolella Lavila, joka jo liittyy kirkonkylän taajamaan. Lännessä lähin naapurikylä on Mullila ja koillisessa Huhta. Kaakossa hieman kauempana on Kaukomäki.
Irjanteen kirkko on rakennettu vuonna 1731, ja se on Satakunnan vanhin puukirkko. Kirkkoon mahtuu noin 200 henkeä. Irjanteella toimivat Eurajoen museoista maatalous-, kotiseutu-, ase- ja koulumuseo, sekä kulttuurihistoriallisesti arvokas erittäin hyvin säilynyt vesivoimalla toimiva yksityinen sahamuseo. Museovirasto on luokitellut Irjanteen kylän valtakunnallisesti merkittäväksi rakennetuksi kulttuuriympäristöksi ja kylän läpi kulkeva yhdystie 2170, jonka osoiteniminä Irjanteella ovat "Kirkkotie" ja "Huhdantie", on osa vuonna 2010 matkailutieksi perustettua Pohjanlahden rantatietä.


title: Irjanne

text: Irjanteella on parturi, kaksi hevostalliyritystä sekä useita muita pienyrityksiä. Kylässä on Eläinten hyväksi ry:n löytöeläinkoti vanhan kyläkaupan tiloissa ja väkivallan uhriksi joutuneitten ihmisten hoitokoti. Kesäisin on auki itsepalvelumattopesula Irjanteen koskella, josta on muokattu ympäristökeskuksen avustamana kalastuspaikka. Kylän läpi kulkee harju, jossa on sorakuoppia.


title: Irjanne

text: Irjanteella on Eurajoen kylistä eniten hevosia.


title: Novgorodin ja jäämien sodat

text: Novgorodin ja jäämien sodat olivat sotia, joita jäämit ja Novgorodin tasavalta otaksuttavasti kävivät 1000-1300-luvuilla. Näistä tapahtumista kertovat Novgorodin ensimmäinen kronikka sekä Nestorin kronikka. Yleisimmin omaksutun tulkinnan mukaan novgorodilaisten käyttämillä termeillä "jam, jěm, jěm’, jem" ja "jem" tarkoitettiin hämäläisiä. Termin käyttö koskemaan pelkästään hämäläisiä ei ole kuitenkaan kaikissa yhteyksissä täysin selvä, vaan se on voinut tarkoittaa myös muita Suomen alueen heimoja.


title: Novgorodin ja jäämien sodat

text: Ajalle tyypillisesti sotaa käytiin sotaretkien muodossa ja usein eri heimojen ja yhteisöjen tekemien löyhien ja vaihtelevien liittoutumien välillä. Jäämien ja novgorodilaisten sotaretkien yhteydessä mainitaan mm. karjalaiset, inkeroiset, ruotsalaiset, vatjalaiset sekä varsinais-suomalaiset.


title: Novgorodin ja jäämien sodat

text: Itämeren alue oli myöhäisrautakaudella rauhaton. Alueen heimojen välillä oli konflikteja ja orastavien valtakuntien laajentuminen sekä kristinuskon väkivaltainen levittäminen alueella lisäsi väkivaltaa. Baltian tilanne oli ainakin 1100-luvun lopulta lähtien erittäin väkivaltainen alueen eri heimojen sotiessa keskenään samalla saksalaisten ja tanskalaisten levittäessä kristinuskoa alueelle väkivalloin. Sotaretkiä Suomen alueelle ja suomensukuisten heimojen alueille tehtiin meriteitse niin norjalaisten, ruotsalaisten kuin mahdollisesti myös tanskalaisten toimesta. Novgorodin ensimmäisen kronikan sekä Nestorin kronikan lisäksi kirjallisiin lähteisiin ovat jääneet maininnat mm. Norjan Olavi Pyhän tekemästä ryöstöretkestä mahdollisesti Uudellemaalle vuonna 1008, sekä ruotsalaisten mahdollisesti tekemät ensimmäinen, toinen ja kolmas ristiretki.


title: Novgorodin ja jäämien sodat

text: Paavi Aleksanteri III lähetti vuonna 1171 tai 1172 Ruotsin jaarli Guttormille ja Uppsalan arkkipiispalle kirjeen, jossa hän näyttää viitanneen Suomen alueen asukkaiden sotiin Novgorodia vastaan. Kirjeessään paavi kehotti miehittämään "finnien" eli otaksuttavasti suomalaisten linnoitukset ja varmistamaan heidän pitäytymisensä kristinuskossa vastineeksi suojelusta. 1400-luvun lopulla vaikuttanut historioitsija Erius Olai esitti väitteen, että Linköpingin piispa Kol (k. 1196?) oli toiminut Suomen jaarlina ("Dux Finlandiae"), mahdollisesti vastaten Suomeen tuoduista ruotsalaisjoukoista samaan tapaan kuin jaarli Jon, jonka kerrotaan taistelleen venäläisiä ja inkerikkoja vastaan yhdeksän vuoden ajan 1100-luvun lopussa.


title: Novgorodin ja jäämien sodat

text: Myös aiemmalla ns. ensimmäisellä ristiretkellä, joka keskiaikaisten lähteiden mukaan tapahtui vuonna 1150, on voinut olla yhteys jäämien ja Novgorodin sotiin. Jos retki on tositapahtuma ja se on todella tehty 1150-luvulla, se ajoittuu levottoman 1140-luvun jälkimaininkeihin, vaikka myöhemmät legendat kuvasivatkin sen puhtaasti kristinuskon levittämiseksi tehdyksi sotatoimeksi. Jotkut historioitsijat ovatkin nähneet retken suorana reaktiona jäämien vuonna 1149 kärsimään tappioon. Se on myös liitetty paavin kaksikymmentä vuotta myöhemmin mainitsemaan finnien yhteistyöhön ruotsalaisten kanssa.


title: Novgorodin ja jäämien sodat

text: Paavi Honorius III valtuutti Suomen piispan pystyttämään kauppasaarron "barbaareja" vastaan vuonna 1221 saatuaan Uppsalan arkkipiispalta hälyttäviä uutisia näiden toimista. "Barbaarien" kansallisuutta ei kerrota kirjeessä, mutta kun kauppasaartoa kahdeksan vuotta myöhemmin laajennettiin, sen sanottiin suoraan olleen venäläisiä vastaan.


title: Novgorodin ja jäämien sodat

text:
Venäläiset lähteet mainitsevat jäämien ja ruotsalaisen yhteistyön mahdollisena vuonna 1240, jolloin jäämit ja arvoitukselliset, epävarman tulkinnan mukaan varsinaissuomalaisia erikseen tarkoittavat, "suumit" ("sum") mainitaan ruotsalaisten tukena Nevan taistelussa. Toinen maininta jäämien, suumien ja ruotsalaisten yhteistyöstä on vuodelta 1256.
Ensimmäinen maininta jäämien ja Novgorodin välisistä taisteluista on laurentiuslaisessa kronikkakokoelmassa, jossa Novgorodin ruhtinaan Vladimirin mainitaan olleen sodassa "jam"-kansan kanssa jo vuonna 1042. "Jam" mainitaan myös Novgorodille verovelvollisina Nestorin kronikassa, mutta myöhemmissä lähteissä heitä ei mainita. On epäselvää, oliko "jam" vain aikaisempi nimitys jäämeille ("jem"), vai kokonaan eri kansa.


title: Novgorodin ja jäämien sodat

text: Novgorodin ensimmäisen kronikan mukaan toinen Novgorodin ruhtinas, Vsevolod Mstislavitš, hyökkäsi jäämejä vastaan suuren nälänhädän aikana vuonna 1123. Kronikka ei kerro taisteluista tai niiden lopputuloksista mitään.


title: Novgorodin ja jäämien sodat

text: Jäämien sekä ruotsalaisten mainitaan hyökänneen Novgorodiin vuonna 1142, mutta ei ole viitteitä, että he olisivat tehneet yhteistyötä. Myöhemmin jäämit hyökkäsivät uudestaan Novgorodiin vuonna 1149.


title: Novgorodin ja jäämien sodat

text: "Korela"-karjalaiset saattoivat novgorodilaiset vielä uuteen hyökkäykseen jäämejä vastaan vuonna 1191. Tällä kertaa Novgorodin kerrotaan selkeästi tuoneen joukkonsa "jäämien maahan". Hyökkääjät polttivat maan ja tappoivat karjan. Sota saattoi olla sama, minkä Paavali Juusten kuvasi kronikassaan "Chronicon episcoporum Finlandensium" eli Suomen piispainkronikka 1500-luvulla. Kronikassa mainitaan, että venäläiset olivat polttaneet "Turun" vuonna 1198. Venäläisissä kronikoissa ei ole mainintaa sodasta tuona vuonna. Turun kaupunkia ei ollut olemassa vielä tässä vaiheessa, joten tieto on tältä osin 1500-luvun väärinkäsitys.


title: Novgorodin ja jäämien sodat

text: Tämän jälkeen lähteissä ei ole mainintaa Novgorodin sodista useisiin vuosikymmeniin. Ei ole tiedossa, johtiko vuoden 1191 sota väliaikaiseen Novgorodin valtaan joissakin Suomen tai Karjalan alueen osissa. Joka tapauksessa myöhäisempi kronikka 1220-luvulta kertoi, että venäläiset ruhtinaat eivät pystyneet oleilemaan jäämien maassa.


title: Novgorodin ja jäämien sodat

text: Kronikoiden tietojen mukaan usean vuosikymmenen rauhan jälkeen Novgorodin ja jäämien välillä käynnistyivät taas 1220-luvulla. Kun Vladimirin Jaroslav II oli turvannut valtansa Novgorodissa, hän järjesti hyökkäyksiä Viroon, jäämien maahan ja Karjalaan. Jäämejä vastaan kohdistunut hyökkäys tapahtui yhdessä karjalaisten kanssa talven 1226–27 aikana.


title: Novgorodin ja jäämien sodat

text:
Jäämien tekemä kostoretki 2000 miehellä kesällä 1228 Vanha-Laatokkaan epäonnistui täydellisesti, kuten Novgorodin ensimmäinen kronikka kertoo.
Suomessa toimineen piispan pyynnöstä paavi julisti vuonna 1229 Visbyä, Riikaa ja Lyypekkiä koskevan kauppasaarron Novgorodia vastaan. Muutama vuosi myöhemmin hän määräsi Kalparitariston lähettämään joukkoja suojelemaan Suomea, mutta näiden mahdollisista toimista Suomessa ei ole jäänyt mitään tietoja.


title: Novgorodin ja jäämien sodat

text: Novgorodin ja jäämien väliset sodat olivat tekijä, jonka otaksutaan vaikuttaneen noin vuonna 1249 tehtyyn toiseen ristiretkeen Suomeen Ristiretken seurauksena Ruotsin valta Suomessa alkoi kasvamaan, mutta tästä huolimatta Novgorodin, hämäläisten ja varsinais-suomalaisten välinen sotatila jatkui. Vuonna 1256 novgorodilaiset tekivät uuden sotaretken hämeeseen sen jälkeen kun ruotsalaiset, varsinais-suomalaiset ja hämäläiset olivat paenneet Narvasta kuultuaan novgorodilaisten sotajoukon lähestyvän. Seuraavat historiallisiin lähteisiin perustuvat Novgorodin sotaretket jäämejä vastaan tehtiin vuosina 1292 ja 1311.


title: Moments

text: Moments on kosketinsoittaja-laulaja Jukka Gustavsonin kuudes soololevy. Levyn päättävää Beatles-coveria "Yesterday" lukuun ottamatta levyllä ei ole laulua. Kappale "Time Must" on uusi versio kappaleesta "Ajan täytyy", jonka Gustavson teki Radiomafian Hipnoosi-ohjelmaan joulukuussa 1991. Levyn kokoonpano soitti joitain konsertteja nimellä "Jukka Gustavson Moments".


title: Moments

text: Kaikki kappaleet säveltänyt ja sovittanut Jukka Gustavson, ellei toisin mainittu.


title: Hanne (laulaja)

text:
Hanne (oik. Eija Hannele Höynälä, myöh. Klötzner; 6. heinäkuuta 1954 Aavasaksa – 10. maaliskuuta 2010 Valkeakoski) oli suomalainen iskelmälaulaja, joka julkaisi vuosina 1975–1984 useita albumeja ja singlejä. Hänen tunnetuimpia kappaleitaan on vuonna 1977 hitiksi noussut Matti Siitosen säveltämä ja Vexi Salmen sanoittama "Hän on mun".
Hanne kuoli äkillisesti kotonaan Valkeakoskella vuonna 2010. Hannen tuotannosta on julkaistu kaksi cd-koostetta. Vuonna 1997 Warner Music julkaisi "Verushka" -kokoelman hänen levytyksistään. Vuonna 2012 Rocket Records julkaisi cd-uusintapainoksen Hannen ja Irwinin Kulkurin kulta levystä, jonka bonusraitoina kuullaan kokonaisuudessaan Hannen Käy tanssimaan -albumi.


title: NCIS

text: NCIS voi tarkoittaa ainakin seuraavia:


title: Luettelo Kiinan neoliittisista kulttuureista

text:
Luetteloon Kiinan neoliittisista kulttuureista on koottu Kiinassa neoliittisen kauden aikana vaikuttaneita kulttuureja. Neoliittisen kauden alussa alkoi kotieläinten pito ja viljely.
Aiemmin käytetiin Kiinassakin neoliittisten ajan alkuna keramiikan keksimistä.


text: Kiinan neoliittisia kulttuureja alueen ja ajan mukaan.


text: Tätä kutsutaan Pohjois-Kiinan tasangoksi


title: Tress MacNeille

text: Tress MacNeille (s. 20. kesäkuuta 1951 Kalifornia) on yhdysvaltalainen tunnettu ääninäyttelijä, joka on saanut yhteensä neljä Annie-ehdokkuutta.


title: Tress MacNeille

text: MacNeille syntyi Kaliforniassa ja halusi tehdä ääniä animaatioihin noin 8-vuotiaasta lähtien. Hän seurasi tuolloin animaatioita, kuten Gerald McBoing-Boing, Matty's Funday Funnies, Felix-kissa, Nakke Nakuttaja, Looney Tunes, Rocky and Bullwinkle Show, sekä useita Disneyn-piirrettyjä. Tuolloin MacNeille halusi olla artisti, pitää yllään smokkia ja asua työhuoneessa. Tullessaan vanhemmaksi hän ryhtyi haaveilemaan muista ammateista, kuten leipurin, DJ:n, lääkärin ja lakimiehen. Collegen jälkeen MacNeille opiskeli yleisradion parissa, jonka myötä hänestä tuli DJ.


title: Tress MacNeille

text: Ääninäyttelijäksi MacNeille päätyi 1970-luvun lopulla, jolloin hän teki mainosjuontoja radioon, televisioon, kaksoisääniä eri tuotantoihin ja kertojan rooleja. Sittemmin vuonna 1979 MacNeille sai ensimmäisen ääniroolinsa animaatiossa Scooby-Doo ja Scrappy-Doo, ääniroolittaja Boyd Lloydin ja Rita Vennarin ansiosta. Tämän myötä MacNeille innostui tilaisuudestaan ja halusi tehdä yhä enemmän äänirooleja huomatessaan mahdollisuuden tehdä sitä ammatikseen. Vielä uransa alkuvaiheessa hän työskenteli ääninäyttelemisen ohella muissa töissä, kuten Bob Lloydin apulaisroolittajana.


title: Tress MacNeille

text: Scooby-Doon jälkeen MacNeille on ääninäyttelyt sarjoissa kuten Kummikarhut, Ankronikka sekä Alvin ja pikkuoravat, jossa hän teki sivuääniä viiden vuoden ajan. Ensimmäisen pääroolin MacNeille sai vuonna 1989 Tikun ja Takun pelastuspartiosta ollessaan Tikun äänenä. Tämän jälkeen hän on tullut enemmän tunnetuksi ääninäyttelijäksi varsinkin 1990-luvulla, jolloin MacNeille ääninäytteli useissa Steven Spielbergin tuottamissa animaatiosarjoissa, kuten Tiny Toons, Animaaniset ja Histeria!. Sarjoista hän sai yhteensä neljä Annie-ehdokkuutta.


title: Tress MacNeille

text: MacNeille on myös tehnyt pitkän aikaa useita sivurooleja Simpsoneihin jo yli 300 jakson verran. Hänen hahmojaan Simpsoneissa ovat muun muassa Agnes Skinner ja Dolph. Hänestä tuli myös keittäjätäti Dorisin uusi näyttelijä hahmon alkuperäisen äänen Doris Graun kuoltua. Lisäksi MacNeille on tehnyt sivuääniä Futuramaan vuosien 1999–2003 aikana, sekä toiminut usein Iines Ankan äänenä animaatiosarjoissa kuten Mikin klubi ja Mikki Hiiren kerhotalo.


title: Tress MacNeille

text: Vuonna 2010 MacNeille palasi takaisin Futuraman pariin, kun sarja sai kuudennen tuotantokauden.


title: Tress MacNeille

text: MacNeille ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:


title: Tress MacNeille

text: Lisäksi MacNeille on näytellyt sarjassa lukuisia yksittäisissä jaksoissa esiintyneitä hahmoja.


title: Mita sina sanoa?

text: Mita sina sanoa? on artisti Pizza Enricon studioalbumi, joka julkaistiin joulukuussa 2003.


title: Mita sina sanoa?

text: Levyltä löytyy muun muassa artistin tunnetuin aikoinaan kulttimainettakin saanut kappale ”Mita sina sanoa?”.


title: Mita sina sanoa?

text: Albumi pysyi Suomen virallisella listalla 4 viikkoa, joista paras sijoitus oli viikolla 51/2003 14. sija.


title: Mita sina sanoa?

text: Levy sisältää myös tietokoneelta katsottavan musiikkivideon kappaleesta ”Mita sina sanoa?”. Musiikkivideo esitettiin talvella 2004 MTV3-kanavan Levyraati-ohjelmassa.


title: Pizza Enrico

text: Pizza Enrico oli suomalainen huumorimusiikkia esittänyt musiikkiprojekti. Projektin takana oli kaksi sipoolaista insinööriä.


title: Pizza Enrico

text: Heidän tunnetuin kappaleensa on nimeltään "Mita sina sanoa?", joka alun perin levisi Internetissä. Kappale päätyi levy-yhtiö Magnum Musicin tuottajalle, joka päätti tehdä kappaleen tekijöiden kanssa levytyssopimuksen.


title: Pizza Enrico

text: Toinen jäsenistä, R. Orreganno on Pizza Enricon jälkeen osallistunut muihin musiikkiprojekteihin. Hän on muun muassa MC Puhuva Pää -musiikkiprojektin takana.


title: Ruusupeippo

text: Ruusupeippo ("Lagonosticta senegala") on pieni afrikkalainen siemensyöjä varpuslintu. Lajin nimesi ja kuvaili tieteelle Carl von Linné 1766.


title: Ruusupeippo

text: Linnun pituus on noin 10 cm. Koiras on punainen, siivet ovat ruskeat, nokka on vaaleanpunainen ja sillä on keltainen silmärengas. Naaras on pääosin ruskea, sillä on punainen yläperä ja nokka ja keltainen silmärengas.


title: Ruusupeippo

text: Ruusupeippo elää Saharan eteläpuolisessa Afrikassa. Se istutettiin Egyptiin mutta on sieltä kadonnut. Sen elinalue on laajuudeltaan noin 10 miljoonaa neliökilometriä. Lajin kanta on elinvoimainen. Se on yleinen paikkalintu.


title: Ruusupeippo

text: Tavallinen ihmisasutuksen tuntumassa kylissä ja taajamissa.


title: Ruusupeippo

text: Rakentaa puuhun suurehkon katetun pesän, jossa kulkuaukko on pesän sivussa. Valkoisia munia on 3–6. Haudonta kestää 12–13 päivää. Poikaset lähtevät pesästä 17–21 päivän ikäisinä. Kyläleski loisii yleisesti ruusupeipon pesissä.


title: Ruusupeippo

text: Siemenet ja vilja.


title: Kasarmi

text: Kasarmi on sotilaiden majoittamiseen tarkoitettu rakennus. Kasarmialue päävartion, ruokalan ja muiden huoltorakennusten ohella muodostaa varuskunta-alueen.


title: Kasarmi

text: Suomen kasarmiarkkitehtuurista erottuu selvimmin kaksi eri rakennustyyppiä, autonomian ajan venäläiset punatiilikasarmit ja 1960-luvulta lähtien rakennetut teräsbetonikasarmit. Ensin mainittua tyyppiä on nähtävissä muun muassa seuraavilla varuskunta-alueilla tai niiden osissa:


title: Kasarmi

text: Näistä kaksi ensimmäistä kuuluu Museoviraston määrittämiin valtakunnallisesti merkittäviin rakennettuihin kulttuuriympäristöihin.


title: Kasarmi

text: Teräsbetonikasarmikauden tyyliä edustavat mm. Säkylän Huovinrinteen ja Valkealan Vekaranjärven kasarmit.


title: Kasarmi

text: Kategorioiden ulkopuolella ovat tyyliltään esimerkiksi ilmavoimien kasarmeista Pirkkalan tukikohdan ja Luonetjärven varuskunnan kasarmit.


title: Kasarmi

text: Ruotujakolaitoksen aikoina varsinaisia kasarmeja ei ollut. Ruotsalaiset ryhtyivät suuren Pohjan sodan jälkeen varustamaan Lappeenrantaan bastionia 1720-luvulla. Ruotsin vallan aikana Suomeen rakennettiin useita kulttuurihistoriallisesti merkittäviä kasarmi- ja linnoitusalueita kuten Suomenlinna. Sen rakentamisesta oli päätetty vuonna 1747, kun Suomen itäiset osat oli menetetty pikkuvihassa venäläisille.


title: Kasarmi

text: Venäjän vallan aikana Suomeen rakennettiin runsaasti kasarmeja. Näitä suunnittelivat tunnetut arkkitehdit kuten Carl Ludvig Engel ja Ernst Lohrmann. Ensin mainitun käsialaa ovat Helsingin Katajanokan ja Kaartinkaupungin kasarmit. Tarkk'ampujapataljoonille rakennettiin puisia kasarmeja maakuntien pääkaupunkeihin 1880-luvulla, kuten esimerkiksi Oulun kasarmit. Poiketen muualla vallinneesta käytännöstä Suomessa ei nukuttu yhtenäisessä suuressa hallissa vaan majoitustuvat olivat pitkän käytävän varrella.


title: Kasarmi

text: Suomalaiset joukot lakkautettiin sortovuosina ja venäläinen sotaväki täytti kasarmit joita ryhdyttiin rakentamaan punatiilestä 1900-luvun alussa. Näitä kohosi etenkin Pietariin johtavan radan varrelle kuten esimerkiksi Kouvolaan.


title: Kasarmi

text: Suomen itsenäistyttyä haluttiin uudistaa kasarmiarkkitehtuuria funktionalismin hengessä. Sen tuloksena syntyi Ragnar Ypyän, Martta Martikainen-Ypyän ja Kalle Lehtovuoren piirtämiä rakennuksia. Aikakauden edustajia ovat mm. Kankaanpään Niinisalon Lamellikasarmi, Taivallahden kasarmit Helsingissä ja Kadettikoulun rakennus Santahaminassa Helsingissä.


title: Kasarmi

text: Sotien jälkeen kasarmien rakentamisessa alkoi uusi aikakausi kun joukko-osastot siirrettiin kaupungeista ns. korpivaruskuntiin. Ensimmäisenä valmistui Hiukkavaaran varuskunta Ouluun, viimeisenä Vekaranjärvi Valkealaan 1970-luvulla. Myös olemassa olevia varuskuntia täydennysrakennettiin uusien tyyppipiirustuksien mukaisilla teräsbetonikasarmeilla. Tuon ajan arkkitehteja olivat Osmo Lappo ja Heidi Vähäkallio-Hirvelä. Tyypillinen tämän aikakauden kasarmi on kolmikerroksinen rakennus, jossa alimmassa kerroksessa sekä mahdollisessa kellarissa on luokkahuoneita ja varastoja, kun taas ylemmät kaksi kerrosta ovat varusmiesten majoitustiloja. Yksittäiseen tupaan majoitetaan noin 10–15 henkeä. Noin viittä tupaa kohti rakennuksessa on yhdistetty käymälä–pesuhuone. 1990-luvulla teräsbetonikasarmeissa oli yleistä että käymälätiloissa wc-istuimet olivat yhdessä rivissä, vain kapealla näkösuojalla erotettuna, joissain tapauksissa niitäkään ei ollut. Suihkuja oli ainoastaan kaksi jokaista viittä tupaa kohden. Pesutiloissa oli tyypillisesti kaksi pyöreää, isoa metallista käsienpesuallasta.


title: Kasarmi

text: Yhdysvaltain asevoimissa sotilaat majoittuvat kasarmeihin peruskoulutuskaudella ja joskus myös jatkokoulutuksessa. Merijalkaväen sotilailla on erilliset miesten ja naisten tilat. Tämä poikkeaa maavoimien, rannikkovartioston, ilmavoimien ja merivoimien järjestelystä jossa alokkaat koulutetaan samoissa tiloissa, mutta majoitetaan erikseen. Nykyään Yhdysvaltain asevoimissa on käytäntönä majoittaa ainoastaan perheettömät sotilasarvoltaan alemmat sotilaat kasarmeihin, poikkeuksena ne joille se on käytännön syistä tarpeen. Perheettömien aliupseerien ja nuorempien upseerien odotetaan yleensä hankkivan itse asuntonsa varuskunnan ulkopuolelta. Ne jotka varuskunta-alueella asuvat ovat majoitettu yleensä omiin erillisiin huoneisiinsa. Merijalkaväen käytännöt usein poikkeavat näistä järjestelyistä. Yhdysvaltain ilmavoimissa kasarmeja kutsutaan asuntoloiksi, "dormitories". Toisen maailmansodan aikana useimmat kasarmit olivat huokeita mutta vankkoja nopeasti koottavia aaltopeltisiä kaarihalleja.


title: Raymond Burr

text: Raymond William Stacey Burr (21. toukokuuta 1917 New Westminster, Kanada – 12. syyskuuta 1993) oli kanadalainen näyttelijä. Hänet tunnetaan muun muassa television Perry Masonina. Lisäksi hänellä oli päärooli sarjassa "Etsivä Ironside".


title: Raymond Burr

text: Burr tunnetaan myös elokuvista, joista muutamia ovat "Sudenpesä" (1948), "Paikka auringossa" (1951), "Takaikkuna" (1954) ja "Godzilla" (1954), "Godzilla 1985" (1985). Hänellä on tähti Hollywood Walk of Famella, ja hän voitti kaksi Emmy-palkintoa vuosina 1959 ja 1961. Hän oli lisäksi kaksinkertainen Golden Globe -ehdokas.


title: Raymond Burr

text: Burr syntyi New Westminsterissä Kanadan Brittiläisessä Kolumbiassa irlantilaisen isän ja Chicagosta muuttaneen äidin esikoisena. Burrilla oli kaksi sisarusta. Burr haavoittui toisen maailmansodan aikana Okinawan taistelussa. Hänen vanhempansa William ja Minerva palasivat vuonna 1955 yhteen elettyään 33 vuotta erillään. Äiti kuoli 81-vuotiaana 1974 ja isä 96-vuotiaana 1985.


title: Raymond Burr

text: Burr meni naimisiin Isabella Wardin kanssa vuonna 1947, mutta liitto päättyi pian eroon. Hän väitti olleensa jo aiemmin naimisissa skotlantilaisen "Annette Sutherlandin" kanssa ja että heillä olisi ollut yhteinen lapsi, joka olisi kuollut sairauteen 1950-luvulla. Tällaisten henkilöiden olemassaoloa ei ole kuitenkaan voitu todistaa. Vuodesta 1958 kuolemaansa Burr eli yhdessä Robert Benevidesin kanssa. Burr oli homo- tai biseksuaali, minkä paljastuminen olisi voinut tuohon aikaan ollut hänen uransa kannalta tuhoisaa.


title: Raymond Burr

text: Burr osti vuonna 1965 1 600 hehtaaria maata Naitauban saarella Fidžillä, mutta myi sen vuonna 1983. Hänellä todettiin tammikuussa 1993 syöpä vasemmassa munuaisessa, ja leikkaushoidon viivästyttyä tauti ehti levitä. Hän kuoli Kaliforniassa 76-vuotiaana.


title: Tab Hunter

text: Tab Hunter (Arthur Andrew Kelm; 11. heinäkuuta 1931 – 8. heinäkuuta 2018) oli yhdysvaltalainen näyttelijä ja laulaja.


title: Tab Hunter

text: Hunter syntyi New Yorkissa saksalaisille maahanmuuttajavanhemmille. Isä Charles oli juutalainen ja äiti Gertrude myöhemmin juutalaisuuteen kääntynyt katolilainen. Hunterin ollessa lapsi hänen vanhempansa erosivat, ja hän muutti äitinsä ja veljensä kanssa Kaliforniaan. Veli Walter kuoli sotilaslääkärinä Vietnamissa. Nuoruusvuosinaan Hunter menestyi taitoluistelijana.


title: Tab Hunter

text: Hunterin tunnetuimpiin rooleihin kuuluu osa musikaalielokuvassa "Mitä Lola tahtoo?" ("Damn Yankees", 1958). Hän juonsi vuosina 1960–1961 "The Tab Hunter Show’ta" televisiossa. Häntä pidettiin mahdollisena "West Side Storysta" tehdyn elokuvan pääroolin esittäjänä, mutta ei tullut valituksi.


title: Tab Hunter

text: Näyttelijäntyön ohella Tab Hunter menestyi myös laulajana, sillä vuonna 1957 hän valloitti Yhdysvaltain singlelistan kärkipaikan kappaleella ”Young Love”.


title: Tab Hunter

text: Hunterin ura nousi uuteen loistoon 1980-luvulla elokuvien "Polyester – hullu maailma" (1981) ja "Saluunojen sulotar" (1985) kautta. Hän julkaisi vuonna 2005 omaelämäkerran "Tab Hunter Confidential: The Making of a Movie Star". Hän paljasti julkisesti olevansa homoseksuaali vuonna 2005 muistelmateoksessaan "Tab Hunter Confidential: Making of a Movie Star." Hän seurusteli aikoinaan näyttelijä Anthony Perkinsin ja taitoluistelija Ronnie Robertsonin kanssa ja hänen viimeinen puolisonsa oli Alan Glaser. Hunterilla on tähti Hollywood Walk of Famella.


title: Dead Allison

text: Dead Allison oli oululainen katurockyhtye, joka oli toiminnassa vuosina 1988–1993.


title: Dead Allison

text: Yhtye julkaisi kolme albumia: "Toys and Dreams", "Second Coming" ja "Scream of a Raven", sekä muutamia singlejä ja kappaleita kokoelmalevyillä. Musiikin tyylistä puhuttaessa vertailukohdaksi nostettiin usein Iggy Popin ensimmäinen yhtye The Stooges.Lähde näihin


title: Ylioppilaskylä

text: Ylioppilaskylä on nimitys, joka liittyy joihinkin suomalaisiin opiskelija-asuntoalueisiin:


title: Suorahaku

text: Suorahaku ("executive search, headhunting") on sopivien ehdokkaiden etsimistä avoimeen työtehtävään ilman että työpaikasta ilmoitetaan julkisesti. Sopivia ehdokkaita etsitään aktiivisesti esimerkiksi julkisista tiedonlähteistä ja heihin otetaan suoraan yhteyttä sekä tiedustellaan heidän kiinnostustaan kyseiseen tehtävään. Tuleva työnantaja voi esimerkiksi antaa toimeksiannon suorahakuyhtiölle, joka etsii tehtävään pätevät ehdokkaat, haastattelee heidät ja esittelee heistä sopivimmat asiakkaalle. Toimeksiannon teettävä työnantaja tekee kuitenkin itse lopullisen päätöksen siitä, kenet tehtävään valitaan. Tyypillisesti suorahaussa kartoitetaan (ks. ehdokaskartoitus, eng. desk research) useita kymmeniä, jopa satoja päteviä ehdokkaita. Heistä haastatellaan 10–20 parasta, ja asiakkaalle esitellään 3–7 henkeä. Perinteinen toimeksiantopohjainen suorahaku on yleistynyt rekrytointitapana. Lisäksi yritykset ovat myös alkaneet ottaa suorahaun tekijöitä omaan palvelukseensa etsimään organisaatiolle uusia työntekijöitä. Suorahakua käytetään rekrytointimenetelmänä jo asiantuntijatason positioita täytettäessä, ylemmän johdon osalta se on vielä yleisempää.


title: Suorahaku

text: Suorahakumarkkinoiden koko Suomessa on reilut 40 miljoonaa euroa (vuoden 2012 tiedot).


title: Mustatäplähiipijä

text: Mustatäplähiipijä ("Carterocephalus silvicola") on Suomessa Rovaniemen eteläpuolella melko yleinen paksupääperhoslaji.


title: Mustatäplähiipijä

text:
Mustatäplähiipijän siipien kärkiväli on 28–31 mm ja sukupuolet ovat melko erinäköiset. Koiraan siipien yläpinnoilla on kirkkaankeltaisella pohjalla neljä suurta tummaa laikkua ja siiven ulkoreunassa on rivi tummia täpliä. Takasiivet ovat hieman ruskeakehnäiset, mutta kehnä puuttuu paikoitellen muodostaen pyöreitä, kirkkaankeltaisten laikkuja. Naaraalla etusiipien suklaanruskeat täplät ovat tummempia, suurempia ja ne koskettavat toisiaan. Naaras muistuttaakin paljon keltatäplähiipijää. Keltaisen sävy on tummempi kuin koiraalla, mutta silti selvästi vaaleampi kuin keltatäplähiipijällä. Takasiivet ovat laajalti tasaisen tummanruskeat, pyöreähköjen keltaisten täplien kirjomat. Siipiripset ovat etusiivissä tummat, takasiivissä vaaleammat. Etusiipien alapinnat muistuttavat yläpintoja, mutta pohjaväri on ruskeampi. Takasiipien alapinnat ovat ruskeat ja niissä on laajoja ruskeankeltaisia laikkuja.
Mustatäplähiipijän levinneisyys ulottuu Pohjois-Saksasta ja Pohjois-Puolasta Skandinaviaan, Baltiaan ja idässä Venäjän ja Siperian poikki Mongoliaan ja Japaniin. Suomessa sitä tavataan Ahvenanmaalta ja etelärannikolta Rovaniemen korkeudelle, mutta laji harvinaistuu etenkin saaristoon mentäessä. Perhoset lentävät yhtenä sukupolvena toukokuun loppupuoliskolta heinäkuun alkupuolelle huipun osuessa kesäkuun alkuun.


title: Mustatäplähiipijä

text: Mustatäplähiipijän tyypillistä elinympäristöä ovat kosteat metsät ja etenkin niiden aukkopaikat, kuten metsäteiden ja polkujen varret sekä niityt ja jokilaaksot. Joskus elinpaikka voi olla hyvinkin pieni aukkopaikka, kunhan sinne tulee riittävästi valoa. Perhoset lentävät nopeasti, lepäävät siivet sivuille levitettyinä ja käyvät mielellään erityisesti metsäkurjenpolvien kukilla. Laji on varsin yleinen, mutta esiintymiseltään paikoittainen eivätkä yksilömäärät yleensä ole kovin suuria.


title: Mustatäplähiipijä

text: Naaras munii yksitellen heinille, etenkin puolivarjoisiin paikkoihin, kuten pensaiden ympärille. Toukka sitoo heinän lehden putkimaiseksi suojaksi, jonka sisällä se elää. Mustatäplähiipijä talvehtii täysikasvuisena tai keskenkasvuisena toukkana ja koteloituu keväällä.


title: Mustatäplähiipijä

text: Toukka syö heinäkasveja, esimerkiksi juolavehnää ja kastikoita.


title: Gigantomakhia

text: Gigantomakhia ( 'giganttien taistelu') oli kreikkalaisessa mytologiassa Olympoksen jumalien ja giganttien välinen taistelu. Varhaisessa lähteissä gigantomakhia on itsenäinen tapahtumansa, mutta myöhemmät runoilijat sekoittavat sen varsin usein titanomakhian kanssa. Kuitenkin titanomakhiassa Olympoksen jumalat syrjäyttivät varhaisemmat jumalat, titaanit, kun taas gigantomakhiassa gigantit halusivat saada valtansa jo vakiinnuttaneet uuden ajan jumalat vapauttamaan titaanit Tartaroksesta.


title: Gigantomakhia

text: Olympoksen jumalat eivät itse voineet tappaa gigantteja, ellei kuolevainen auttaisi heitä tässä. Tämän kuultuaan Gaia löysi yrtin, joka estäisi gigantteja saamasta surmaansa myöskään kuolevaisten kädestä, mutta Zeus kielsi Heliosta ja Eosta loistamasta ja vei itse yrtin. Hän kutsui jumalien avuksi oman poikansa Herakleen, jonka äiti oli kuolevainen. Herakleen avulla jumalat saivatkin gigantit lyötyä: Alkyoneuksen, joukon johtajan, löi Herakles, Porfyrion haavoittui Zeuksen salamasta ja sai lopulta surmansa Herakleen nuolista, Enkeladoksen ja Pallaksen surmasi Athene, Polyboteen tappoi Poseidon Nisyroksen saaren alle, Hippolytoksen löi Hermes, Efialteen surmasi nuolillaan Apollon, Mimaan tappoi Hefaistos ja Klytioksen poltti Hekate palavilla soihduilla.


title: UnsraW

text: UnsraW () oli japanilainen Visual kei -yhtye, joka soittaa raskasta metallimusiikkia. Vaikka musiikissa kuulee vaikutteita Dir en greystä, jonka suuri ihailija Yuuki on, on UnsraW:lla oma tyylinsä.


title: UnsraW

text: Yhtyeen tunnistettavin piirre on heidän ulkonäkönsä. SpeedDisk on vaatettanut yhtyeen ID Japanin (kuuluisa Visual Kei -vaatteita suunnitteleva muotifirma) asuihin, ja heidän hirviömäiset maskinsa on suunnitellut Screaming Mad George, joka on aiemmin työskennellyt mm. Penicillinin, hiden ja X Japanin kanssa.


title: UnsraW

text: Kaikki alkoi pian COЯE THE CHILDin hajoamisen jälkeen, kun Yuuki suostutteli rumpali Shon hänen uuteen projektiinsa, ja mukaan liittyi vielä Jun, Tetsu ja Rai (Jokerin Setsuki).


title: UnsraW

text: Yhtye keikkaili yksityisesti ja heidät huomioitiin nopeasti. Virallisesti UnsraW esitettiin yleisölle ID Japanin sponsoroimassa onemanissa, Gate of Deathissa, joka järjestettiin 23. elokuuta. Seuraavalla viikolla he julkaisivat ensimmäisen maxi-singlensä, -9-n, joka sisälsi COЯE THE CHILDin kappaleen Warai oni.


title: UnsraW

text: Bändi oli tauolla laulaja Yukin sairauden vuoksi. Yuuki sairastui myöhään vuoden 2007 lopulla ja on ollut sairaalahoidossa siitä lähtien. Tauko alkoi virallisesti 30.5.2008 ja tauon päättyminen ilmoitettiin Jamessa 25.06.2009.


title: UnsraW

text: Bändin basisti Jun oli tauon aikana joutunut auto-onnettomuuteen, ja joutui jättämään bändin.


title: UnsraW

text: Myöhemmin vuoden 2010 vuoden puolella tuli tieto, että kitaristi Rai jättää bändin 27.2.2010.


title: UnsraW

text: Uudet jäsenet Jin (basso) ja Madoka (kitara) julkistettiin 1.3.2010. Jin oli myös ollut bändin ensimmäisellä Euroopan kiertueella mukana.


title: UnsraW

text: UnsraW'n Euroopan kiertue oli helmikuussa, ja keikkoja oli Alankomaissa, Ranskassa ja Saksassa. Keikan piti olla Ruotsissa myös, mutta se peruutettiin.


title: Aneka

text:
Aneka (oik. Mary Sandeman, s. 20. marraskuuta 1954) on skotlantilainen laulaja, jonka uran huippukohta osui vuosiin 1981–1982. Hänen tunnetuin kappaleensa ja oikeastaan ainoa hitti on vuonna 1981 ilmestynyt "Japanese Boy", joka nousi muun muassa Yhdistyneessä kuningaskunnassa, Sveitsissä ja Ruotsissa listaykköseksi.
Suomessa käännöskappaleen ”Iltaloma” esitti Armi Aavikko. Mary Sandeman on omalla nimellään esittänyt skotlantilaista kansanmusiikkia, eikä ollut kiinnostunut pop-urasta.


title: Keltatäplähiipijä

text: Keltatäplähiipijä ("Carterocephalus palaemon") on Suomessa melko harvinainen paksupääperhoslaji.


title: Keltatäplähiipijä

text: Keltatäplähiipijän siipien kärkiväli on 28–31 mm ja sukupuolet ovat jokseenkin samannäköiset. Laji muistuttaa paljon mustatäplähiipijänaarasta, mutta keltatäplähiipijällä sekä etu- että takasiivissä on tummanruskealla pohjalla hieman tummasävyisen oranssinkeltaisia läiskiä, kun mustatäplähiipijällä värit ovat päinvastoin. Läiskät ovat muodoltaan melko nelikulmaisia ja etusiiven keltaisten täplien poikki kulkee tummia siipisuonia. Siipien alapinnat ovat kellanruskeat ja takasiivissä niillä on laajoja, vaaleankellertäviä laikkuja, joissa on tumma reunus.


title: Keltatäplähiipijä

text: Keltatäplähiipijän levinneisyys ulottuu vuoristoihin painottuen Keski-Euroopasta Fennoskandiaan, idässä Siperian poikki Japaniin ja Pohjois-Amerikassa Alaskasta Labradorin niemimaalle ja Kalliovuoria etelään Kalifornian pohjoisosiin. Lisäksi Skotlannissa ja Pyreneillä on erillisesiintymät. Euroopassa laji puuttuu Iberian niemimaalta sekä Välimeren ympäristöstä. Suomessa laji on jonkin verran taantunut ja puuttuu käytännössä kokonaan maan eteläosista. Pääasiallinen levinneisyys on Pohjanmaa–Pohjois-Karjala-linjalta Keski-Lapin pohjoisosiin, pohjoisempaa havaintoja on vähemmän. Yleisin laji on Vaasan seudulta Kainuuseen ulottuvalla vyöhykkeellä. Perhoset lentävät yhtenä sukupolvena kesäkuun alusta heinäkuun puoleenväliin.


title: Keltatäplähiipijä

text: Keltatäplähiipijää tavataan kosteilla niityillä, metsäaukeilla ja tienvarsilla. Koiraat partioivat reviirejään tai tarkkailevat niitä leväten korkealla kasvilla. Laji on paikkauskollinen, eivätkä naaraatkaan juuri liiku syntymäpaikoiltaan.


title: Keltatäplähiipijä

text: Naaras munii munat heinien lehdille yksitellen ja reilun viikon kuluttua kuoriutuvat toukat sitovat lehden putkimaiseksi suojaksi. Toukka on hidaskasvuinen ja talvehtii täysikasvuisena koteloituen varhain keväällä. Kotelovaihe kestää noin kuukauden.


title: Keltatäplähiipijä

text: Keltatäplähiipijän ravintokasveja ovat erilaiset heinät, mutta tarkkaa lajivalikoimaa Pohjoismaissa ei tunneta.